“Мухолифатчилар кимлар?” мақоласига жавоб – mulkdor.com\n“Мухолифатчилар кимлар?” мақоласига жавоб\nMarch 13 2018, 02:03 Бирдамлик Халқ Демократик ҲаракатиСиёсат\nДемократияга интилаётган ҳар қандай жамиятда мухолифатнинг бўлиши қонуниятдир! Бошқа ҳолатларда мухолифат яксон қилиниб, изсиз тугатилади. Мухолифат ўрнини диссидентлар, партизанлар, террористлар эгаллайди!\nРости, журналист Санжар Саидни яхши танимайман. Фейсбук орқали танишиб, Мессенжерда мулоқот қилиб кўрганман. Мулоқотимиз давомида менинг мухолифат сафида эканимни билиб, ўзини четга олганлиги сабабли мулоқотларимиз узоққа чўзилмади. Унинг АҚШга хизмат сафари билан келганини ҳам Фейсбукдаги саҳифасида ёритган постлари орқали билдим.\nМен Санжар Саид билан учрашишга, гаплашишга заррача ошиқмадим. Бунга унинг соф сиёсий қарашларга эга эмаслиги туртки берди. Санжарнинг ёзаётганларидан англаганим шу бўлдики, унинг сиёсий қарашлари ислом динимиз билан аралашиб кетган, сиёсий ва диний тушунчалари пала-партиш ва Ўзбекистондаги ҳозирги ўзгаришларга ишонган йигит. Уни ҳеч иккиланмасдан Каримовнинг қатағон сиёсатидан ўзини четга олиб юрган, сиёсий вазият бироз илиқлашганда бўй кўрсатишга талпинаётган журналистлар тоифасига киритсак ҳам бўлади.\nАмерикада хизмат сафари билан юрган вақтимда ўзини мухолифатчи ёки сиёсатчи деб биладиган Исоқжон Зокиров деган одам Месенжер орқали қўнғироқ қилиб қолди. У киши билан Фейсбукда дўст эдик. Баъзида шахсий хабарлар орқали менга Ўзбекистонда очилмайдиган сайтлардан линклар жўнатиб турарди. Аввал у киши билан гаплашмаганман, кимлиги билан қизиқмаган эдим ҳам. Шунчаки, чет элда яшайдиган ўзбеклардан бири, Ўзбекистондаги жараёнларга қизиқиб, баъзида айрим хабарларни (одатда нохуш янгиликларни) дўстлари билан бўлишгиси келади, деб ўйлардим.\nХуллас, АҚШда эканимни билиши биланоқ қўнғироқ қилибди. Биринчи бўлиб берган саволи қизишган ҳолда:\n– Қандай қилиб Америкага келиб қолдингиз? Ўзбекистон бир қамоқхона бўлса, сизни қандай қилиб чиқариб юборишди?, – бўлди.\n– Ака, сиз қайси замондаги Ўзбекистон ҳақида гапираяпсиз?, – дея саволига савол билан жавоб қайтардим. Унинг жавоби, ўша пайтдаги важоҳатини тасвирлашим қийин. Аниқ айтишим мумкинки, Ўзбекистондаги ҳозирги ўзгаришлардан ё хабари йўқ, ёки уларни қабул қила олмайди. Унга қолса ҳамма ёмон, ҳаммаси ёмон. Унинг тасаввурида Ўзбекистон қийноқлар, азоблар мамлакатига айланган, ҳамма ўт-олов ичида яшаяпти, кун кўришга, рўшнолик кўришга мутлақо имконият йўқ.\nУнга ҳозир Ўзбекистонда бутунлай бошқача муҳит эканини, хорижга чиқиш ҳужжатини ҳеч қандай тўсиқ ва қийинчиликларсиз олганимни, ҳеч ким менга қаерга кетаяпсан, деб сўрамаганини айтдим. У бўлса важоҳатидан тушмас, ҳали Каримовни, ҳали Мирзиёевни диктатордан олиб, золимга чиқарар, Андижонда миллионлаб одамларни отиб ташлашгани, унга Ўзбекистонга киришга виза берилмаётганини айтарди.\n– Сиз жуда агрессив экансиз, бу ҳолатингизда сизга Ўзбекистонга виза берилмаслигини сўрардим, дедим охири. У билан ортиқ гаплашишни истамадим, лифтга чиққаним, алоқани узишимни айтиб, у билан суҳбатга чек қўйдим. Меҳмонхона хонасида уни дўстлар сафидан ўчириб, қора рўйхатга ҳам киритиб қўйдим. Шунчаки, ўзидан фақат қора энергия чиқарадиган одамлар кўнгилни хира ва ғаш қилишдан бошқага ярамагани учун овозини “ўчириб” қўйдим.\nБилмадим, қандай йўл, қандай сабаблар билан Ўзбекистондан чиқиб кетган у одам? Аниғи шуки, Америкада яшайди, шу мамлакатдан сиёсий бошпана олган. Сиёсий бошпана шунчаки берилмас, балки нон-туз тутганларнинг буйруқларини, буюртмаларини бажариши керакдир. Эҳтимол, шунчаки яшаб туришига имкон, шароит яратар, бошқаси билан ҳеч кимнинг иши бўлмас. Менимча иккинчи тахминим тўғрироқ. Чунки сафар давомида “Америка овози” радиоси журналисти Навбаҳор Имомова билан ўзбек мухолифатчилари тўғрисида бир оз суҳбатлашиб қолдик. Суҳбатдан чиқарган хулосам шу бўлдики, мухолифатчиларни ўзлари иддао қилганларидек Ватан, халқ, миллат тақдири қизиқтирмайди. Улар ҳар хил гуруҳ, тоифаларга бўлиниб олиб, бир-бирининг устидан мағзава ағдариш, бир-бирини ёмонлаш, нафрат ва адоват тарқатиш билан овора бўлиб қолган. “Бирлик”, “Эрк”, “Ўзбекистон халқ ҳаракати” ва ҳакозо гуруҳ ёки партиялар тузиб, бир-бири билан ит-мушук ўйнашади. Ҳатто бир сафар АҚШ сенаторлари уларни бир жойга йиғиб, мулоқот қилмоқчи бўлган экан. Улар катта таъсир кучига эга сиёсатчилар билан конструктив мулоқот олиб бориш ўрнига конгрессменлар кўз ўнгида жанжаллашиб, етакчилардан бири мажлис бошиданоқ чиқиб кетган экан.\nИнтернет орқали ҳам уларнинг бир-бирига қарши ёзган мақолаю очиқ хатларига кўзимиз тушиб туради. Уларни кузатиб мухолифатчилар Ўзбекистон, ўзбек миллати учун нима қилишмоқда, ёшларга қайси ижобий жиҳатлари билан ўрнак-намуна бўлмоқда, кимларни ўз ортидан эргаштирмоқда, деган саволларни ўзингизга беришингиз тайин. Хўш, шу вақтгача ўзбек мухолифатчиларининг борлиги нимани ўзгартирди, йўқлиги бизга қандай зарар келтирарди? Билганим улар сабабли Ўзбекистонда қанчадан-қанча ёшлар, журналистлар қамалиб кетди, қанчаси қийноққа солинди. Муҳаммад Солиҳ журналист Бобомурод Абдуллани сотди, у сабабли Акром Малик қамалиб кетди, аммо токи Каримов ўлиб, ҳокимиятга Мирзиёев келмагунича вазият ёмонлашса ёмонлашдики, ўнгланмади. Четдан туриб қилинган иддаолар ҳеч нарса бермади.\nХуллас, тушунишим қийин, ҳазм қилишим оғир. Менинг тасаввуримда сиёсатчи, мухолифатчи ундай бўлмайди. Улар бир-бири билан овора бўлмасдан, миллат, халқ, ватан йўлида бирлашади, сиёсий иродаси, билими, тажрибаси, чет элдаги алоқаларини Ўзбекистонни ривожлантиришга йўналтиради. Улар миллат ва ватан манфаати учун аниқ таклиф ва ечимларни илгари суради; ёшлар онгини заҳарлаб, ҳар хил бўхтону пессимистик ғояларни тарғиб қилмасдан, уларни маърифатга, илмга чорлайди,мамлакатда кечаётган сиёсий, ижтимоий, иқтисодий ўзгаришларда шижоати, ташаббус ва ғоялари билан фаол қатнашишга ундайди. Биз билган ва таниган мухолифат эса фақат қоралаш, ёмонлаш, ғийбат, нафратга кўмилиб қолган. Улар ортидан эргашганларни ё қамоқ, ё мусофирчилик ёки хору зорликлар кутади. Улар Ўзбекистонга келиб ҳам бирор нарсани қойиллатишига кўзим етмайди. Фақат ислоҳотларга халал бериши, ҳамма ёқни фисқу фасодга тўлдириши мумкин холос.\nPS: Агар ушбу ёзганларимни бирорта мухолифатчи ўқиб жавоб қайтаришни лозим кўрса, юқоридаги мулоҳазаларимнинг тўғрилигига яна бир амин бўласиз. Улар конструктив мулоқотга лаёқатли эмас. Фақат нафрат, ҳиссиёт ва жазавани кутаверинг.\nАслида мен Санжар Саидга жавоб ёзмоқчимасдим. Аммо, унинг мухолифат деб барча мухолифатчилар устидан мағзава тўкканига чидаб тура олмадим. Унга ўз фикримни етказишим зарур деб билдим.\nШахсан мен Ўзбекистондаги Каримовнинг адолатсиз, диктатура режимига қарши 2000 йилдан буён тинмасдан курашиб келмоқдаман. 2001 йил 6 ойга қамалдим. Судлар мени 6 йиллик қамоқ жазосига ҳукм қилишди. Бироқ, ўзлари судда амнистия акти қўллашиб, мени белгиланган муддатдан олдин жазодан озод этди. Салкам 3 йиллик умрим судма-суд юриш билан, судлардан адолат излаш билан ўтди.\n2003 йилда мухолифатдаги “Бирлик”, “Эрк” ва “Озод деҳқонлар” партиялари фаолиятлари ва уларнинг фаоллари билан танишдим. Очиғи, уларнинг фаолиятлари мени мутлақо қониқтирмади. Мен бошқалар каби, масалан, Санжар Саидга ўхшаб, “Мухолифатчилар кимлар?” деган мазмунда мақолалар ёзиб, амалдаги мухолифатнинг устидан иғво тарқатиб ўтирмасдан, балки ўзим мустақил ҳолда мухолифатдаги сиёсий ташкилот тузишга киришиб кетдим. Чунки ўз вақтида ҳар қандай жамият учун мухолифат зарур эканини, мухолифат соғлом бўлса, жамият соғломлашишини чуқур англадим!\n2004 йилнинг март ойида мухолифат сафига ўтганлигим ҳақида баёнот берганимдан кейин режимга қарши очиқча курашишга бел боғладим. Бошқаларга ўхшаб яшириниб, ўзимни “маскировка” қилиб юрмадим.\n2004 йилнинг 10 апрелида “Бирдамлик” ҳаракатига асос солдим ва бу ҳақида ўз вақтида очиқ хабар берилди ҳамда мақолалар ёзилди. 2004 йилнинг апрель, май, июнь ойларида пойтахтнинг бир қанча жойларида кетма-кет пикет ва митинглар ташкиллаштирдим. Шу пайтларда МХХ ва ИИВ ҳар қандай йўл билан бўлса ҳам мени тинчлантириш йўлларини ахтарди. Мени жисмонан йўқ қилиш учун пинҳоний тарзда курашга чоғланди. Бир неча бор қаттиқ ҳужумлар қилди.\nМен “Кеsh” очиқ турдаги ҳиссадолик жамиятидан ноқонуний тарзда мосуво бўлганимдан кейин ишсиз қолдим. Бунинг натижасида оиламни киракашлик орқасида боқишга мажбур бўлдим. 2004 йил 21 майда МХХ ва ИИВ ходимлари ҳамкорликда менга қарши ҳужум уюштирди. Улар менинг бошқарувимдаги “Нексия” машинамни сиқиб тўхтатишиб, ўзимни машинадан 5-6 киши суғуриб олиб ўғирлаб кетишди. Йўлакай мени қаттиқ қийнашди. Хушимга келганда чекка бир ташландиқ иморатда, оғир калтаклар зарбидан чалажон ҳолда эканимни англадим. Кейинроқ билдимки, улар шу куннинг ўзидаёқ менинг ягона тирикчилик манбаим бўлган “Нексия” машинамни четга олиб чиқиб ёқиб юборибди. Мен пулсиз, ишсиз оғир аҳволда қолганим учун оила аъзоларим билан Москвага кетишга мажбур бўлдим. 2005 йилда Москвада АҚШга сиёсий бошпана олиб оила аъзоларим билан АҚШга етиб келдим.\nАҚШда бир кун ҳам дам олмасдан тинимсиз меҳнат қилдим ҳамда Ўзбекистондаги режимга қарши бетиним курашдим. Шу пайтда Ўзбекистондаги барча вилоятларда “Бирдамлик” ҳаракати бўлимларини очиб, ҳаракатимиз сафини кенгайтириб бордик. Сиёсатга аниқ таҳлил ва билимлар билан ёндошишимиз, изланишларимиз натижасида Каримов режими ҳар қандай ташқи ва ички қуролли қўзғолонларни, зўравонликларга асосланган қонли қаршиликларни, диний радикализм, сиёсий диндорларга қарши кучли кураша олишини чуқур англадим. Мавжуд режим бундай усуллардаги курашларни яксон қила олишини, аммо, нозўравон курашларга қарши унда кучли алтернатив қарши туриш салоҳияти камлигини теран уқдим. Шу тариқа, Каримов режимига қарши курашишнинг энг кучли сиёсий усули — бу нозўравон кураш усули эканини билган ҳолда ана шу кураш усули бўйича иш тутишга қатъий жазм қилдим. Бизнинг мақсад ва маслагимизни билган режим нозўравон кураш ва бу курашда оқ рангни байроқ қилиб олган “Бирдамлик” Халқ демократик ҳаракатига қарши ноанъанавий кураш йўлига ўтди.\nУшбу режим, асосан, кўзга кўринган фаолларимизни жисмонан йўқ қилиш, уларни қўрқитиш, обрўсизлантириш, сафдан чиқариш, Ҳаракатнинг оммалашиб кетишига йўл қўймай келди. Каримов режими бизнинг оммалашиб кетмаслигимиз учун айниқса, мухолифат ва бизнинг орамизни бузадиган, бизни бир-биримизга доим қайраб, уруштириб турадиган ҳар хил касларни ичимизга киритишга ҳаракат қилди. Уларнинг бу ҳаракатлари ўз самарасини берди. Қолаверса, ўзбек режимининг бу каби ишларига “Amerika ovozi”, “Ozodlik” радиоси ҳам яқиндан кўмак бериб, сиёсий фаолиятимизни анча кучсизлантирди.\nҲар қандай сиёсий ташкилот тарғибот ва ташвиқот, яъни агитация ва пропаганда ишлари орқали кучайиб, ривожланиб боради. Афсуски, “Ozodlik” радиоси, ББСнинг Ўзбек хизмати, “Amerika ovozi” радиолари бизни тарғиб қилиш учун эмас, балки бор овозимизни ўчириш билан бизга қарши фаолият юритиб келди. Бу ерда маълум маънода МХХнинг ушбу радиоларга таъсири бор деб ҳисоблайман. Чунки бу журналистлар ҳам иссиқ жон, қолаверса, Ўзбекистонга бориб туришлари керак, у ерда қариндошлари ҳам тинч яшашлари керакда!\nБиз ҳар доим нозўравон кураш тарафдори бўлиб, фаолиятимиз давомида сиёсий курашнинг ҳар қандай зўравонлик усулларини қаттиқ қоралаб келдик. Каримов режими бизга жуда эҳтиёткорона ёндошган ҳолда курашга бел боғлади. Кучли фаолларимизни қўрқитиш, алдов йўллари билан сафимиздан узоқлаштиролмагач, уларни қамашга ўтишди. Аммо бу усул унчалик самара бўрмади. Чунки биз ноҳақ қамалган фаолларимиз ҳимоясига отланиб, дунёнинг кўп жойларида норозилик намойишлари ўтказиб турдик. Шу тариқа, улар бизнинг янада кучайишимизни яхши англадилар. Шу сабабли улар фаолларимизни ҳар хил вазиятлардан фойдаланиб жисмоний йўқ қилишга ўтдилар.\nТалофатлар кўрдик, тинимсиз тазйиқ, таъқиблар остида фаолият кўрсатишга мажбур бўлдик ва бўлмоқдамиз. Бу борада қуйидаги фожиаларни унутиш мушкул:\n1) Ҳаракатимиз Матбуот котиби, фарғоналик собиқ миллатвакили ва сиёсий маҳбус Иномжон Турсунов “сирли” тарзда заҳарланиб ўлдирилди.\n2) “Бирдамлик”нинг Хоразм вилояти етакчиси Валерий Назаров сиёсий фаоллиги учун бир неча бор қамалди ва мажбурий “даволаш” жараёнида тили, ўзлигидан маҳрум этувчи “дорилар” бериб ўлдирилди.\n3) Менинг жиянларим қашқадарёлик Ҳаракатимиз фаоллари, ака-ука Карим Ҳасанов ва Рўзибой Ҳасановлар “номаълум” сабабларга кўра бирин-кетин ҳалок бўлдилар.\n4) Отам Ҳасан Чориев устидан сохта жиноий иш очилиб қамалиши муносабати билан Интернетда ўз мурожаати билан чиққан аммам Халоват Чориеванинг набираси, “Бирдамлик” фаоли, газ шаҳобчасининг ишчиси Зафар Авазов иш жойида “номаълум” сабаб билан тўсатдан портлаб кетди.\nҲасан Чориевнинг опалари Халоват Чориеванинг мурожаати https://youtu.be/nlh4srLidlI .\n5) Тошкентлик тиниб-тинчимас фаолимиз, болалар меҳнатидан оммавий фойдаланишга қарши курашчи, маълум давр Тошкент вилояти ва Ўзбекистон бўйича Ҳаракатимиз масъули бўлган Акромхўжа Муҳитдинов “номаълум” сабаб билан чавақлаб кетилди.\n6) Қашқадарё “Бирдамлик”чиларининг вилоят етакчиси, отам Ҳасан Чориевга қарши сохта жиноий иш очишиб, етти ой қамашди. Халқаро инсон ҳуқуқларини ҳимоя қилиш ташкилотлари, демократик давлатлардаги масъул органлар ва Ҳаракатимизнинг норозилик компанияси натижасида амнистия билан озодликка чиқарилган отам орада икки ой ўтиб, оламдан кўз юмди.\nБиз қаттиқ ҳурмат қиладиган Санобар Шерматова мен ҳақимда қуйидаги мақолани ёзган эди:\nОппозиционер поневоле. Частная история предпринимателя Баходира Чориева\nСанобар Шерматова, член экспертного совета РИА “Новости”, специально для ИА “Фергана.Ру”\nРаҳматли Санобар Шерматова билан дўстона алоқада эдик. Санобар опа мен ҳақимда юқорида номи келтирилган мақолани ёзганди. Орадан бир ярим йил ўтиб, Санобар опа тўсатдан вафот этди. Аниқ ишонаманки, ўзбек МХХ хизмати Санобар Шерматовадан ёзган мақолалари учун қасд олди ва уни сирли равишда ўлдирди. Санобар опа ҳали ёш, соғлом аёл эди. Санобар опани Аллоҳ ўз раҳматига олсин! Опанинг жойлари жаннатда бўлсин!\n07.03.2011 14:43 msk, Фергана Россия\nШу ўринда Сизнинг мухолифатчиларга оид мақолангизда исми-шарифи тилга олинганидан фойдаланиб, сизга ўзини “мухолифатчи ёки сиёсатчи” деб таништирган Исоқжон Зокиров ҳақида ўз фикримни билдиришни мақсадга мувофиқ деб топдим.\nЗокировни мен 2006 йилдан бери биламан. У 2005 йил Андижон воқеалари ортидан ўзбек мухолифатига қўшилиб, Ўзбекистонни тарк этган. Бошида у ўзини менга ҳам кучли мухолифатчи ва сиёсатчи деб таништирган. Биз уни 2006 йил сафимизга қабул қилганмиз. 2007 йили Украинада пикетларга қатнашган, шу пикетларнинг бирида “Бирдамлик” ҳаракатининг рамзий оқ рангги ўрнига қора ранг, қора мато ишлатган. Бошида биз унинг бу сиёсий хатосини “Бирдамлик”ни яхши билмаслигига йўйдик. Кейинчалик бу ишлар И. Зокиров томонидан уюштирилган биринчи провакация эканини тушундик.\nИсоқжон Зокиров томонидан уюштирилган биринчи провакация\nИсоқжон Зокиров 2009 йил АҚШдан сиёсий бошпана олди. Айдахо штатининг Боиси шаҳридан бошпана олиши ортидан ёлғиз АҚШга келиб, яшай бошлади. Кейинчалик ўз хоҳиши ва бизнинг таклифимиз билан биз яшаётган Миссури штатининг Сент-Луис шаҳрига кўчиб келди. У менинг Бобур укамникида 6 ойдан ортиқ ҳеч қандай харажат қилмасдан, бирор бир жойда ишламасдан текинхўрлик билан яшади.\nМен ҳар доим укамнинг уйига келганимда у фақат зўравонлик, қуролланиш, қуролли қўзғолон ҳақида гап очиб, менинг бошимни қотирарди. Охирги вақтларда у ҳаддидан ошиб кетгач, уни уйдан чиқариб юбордик.\n2010 йилдан буён Нью-Йоркда яшайди. Бирон бир ўзбек билан учрашиб қолгудек бўлса, у ўша миллатдошимизга ўзини мухолифатчи, сиёсатчи деб таништириб, мухолифат устидан мағзава тўкишни бошлайди. И. Зокиров олдин КГБнинг, кейин эса, МХХнинг айғоқчисига айланди. Унинг асосий иши мухолифатни обрўсизлантиришдан иборат. АҚШда Исоқжон Зокировга ўхшаш яна 2-3 таси бор. Улар АҚШга келаётган, бироз мустақил фикрли инсонларни мухолифат билан боғланиб қолмасин деган мақсадда мухолифатдан кўнгил айнитиш ишлари, мухолифатни обрўсизлантириш ишлари билан тинимсиз шуғулланишади. Энди хулосани ўзингиз чиқараверинг.\nҚадрли Санжар Саид! Сиз “журналист” Навбаҳор Имомова билан учрашганингиз, суҳбат жараёнида унинг ўзбек мухолифати хусусида билдирган фикрларини билганингиз ҳақида ёзаяпсиз. Англашимизча, Навбаҳорнинг жавобларига таянган ҳолда мухолифатга доир кескин танқидий фикр билдираяпсиз. Биз сизнинг, барчанинг фикрини эшитамиз, фикрлар хилма-хиллиги тамойилини қўллаб-қувватлаймиз. Эҳтимол, Навбаҳор мухолифатчилар ҳақида фикр билдиришда “Бирдамлик” Халқ демократик ҳаракати ҳақида ҳам гап очгандир ёки сиз бизни ўз қаламингизга олмадингизми?\nГап шундаки, мухолифат ҳақида ўз фикрини баён қилган Навбаҳор Имомова, умуман “Amerika ovozi” радиосининг Ўзбек хизмати ходимларида ҳам гап жуда кўп. Асосий гап уларнинг тарафкашлигида, айирмачилигида, мақолаларни ёритишда холислик тамойилига амал қила олмасликларида, воқеликка бирёқлама ёндашишларида, кимларнингдир қош-қовоғига қараб иш тутишида, энг муҳими, журналистика этикаси бўйича чуқур билимга эга эмасликларидадир. Уларнинг ана шу “фазилатлари” танқидчиси бўлганим учун ҳам Навбаҳор Имомова билан ўртамизда катта келишмовчиликлар бор. Яхшиси сизга ушбу мақолани ўқишни тавсия қиламан. Марҳамат ўқинг:\n“”Amerika ovozi” Ўзбек хизмати ходимларининг “Бирдамлик” Халқ демократик ҳаракатига муносабати ҳақида\nҲурматли жаноб Eric PHILLIPS!\nБиз, “Бирдамлик” Халқ демократик ҳаракати Ҳайъат аъзолари: Ҳаракат раиси Баҳодир Чориев, раис ўринбосарлари Абдуфаттоҳ Маннопов ва Ботир Норбоевлар Сиз билан 2014 йил 16 май куни “Amerika ovozi”нинг биносида учрашган эдик.\nУчрашувда биз “Amerika ovozi” радиосининг ўзбек хизмати журналистларини тарафкашликда, журналистик этикага риоя қилмаслик ортидан нохолислик, бирёқламаликка берилаётганликда ва уларни ўзбек режимига хизмат қилишда айбладик. Биз 2014 йил 25 май куни WWW.birdamlik.info сайтимизда эълон қилган “Умид энг кейин сўнади” http://birdamlik.info/blog/2014/05/25/умид-энг-кейин-сўнади/ мақоламизда ҳам “Amerika ovozi”нинг Ўзбек хизматидаги баъзи бир камчиликларни асослаб ўтган эдик. Сизга ва кенг жамоатчилик эътиборига ҳавола қилаётган ушбу мурожаатимизда мазкур мақоладаги маълумотларни кенгроқ тарзда ёритишни ният қилдик.\nAчинарлиси шундаки, кейинги диктаторлик режими даврида Ўзбекистон халқига холис ва ишончли ахборот етиб бормаётир. Аҳоли холис ахборот оқимидан узиб қўйилган. Фуқароларни ҳақиқий ҳаёт акс этган хабарлар тақчиллиги қийнамоқда. Устига-устак, Ўзбекистон аҳолисини мухолифатнинг етакчи ташкилотларидан бири бўлган “Birdamlik” Халқ демократик ҳаракати ҳақида холис ва ишончли ахборот билан таъминлаш борасида айрим хорижий оммавий ахборот воситаларининг Ўзбек хизматлари ходимлари томонидан сунъий тўсиқлар қўйилмоқда.\nАфсуски, хорижий радиоларнинг Ўзбек хизмати тизимида бирёқламалик, тарафкашлик, нохолислик каби иллатлар узоқ йиллардан буён ҳукмронлик қилиб келмоқда. Гўё бу даргоҳларга Каримов режимининг ҳожатбарорлари ин қўйиб олгандек. Бу ҳолнинг нақадар кенг илдиз отгани қуйидаги мисолларда ҳам кўринади.\n2006 йилнинг март ойида мен, Баҳодир Чориев “Ozodlik” радиосининг Ўзбек хизматидаги тарафкашлик, мухолифатга нисбатан айирмачиликни, цензурани зудлик билан тўхтатишларини талаб қилиб ўзим, рафиқам ва 4 фарзандим билан 1 ҳафта Вашингтон шаҳридаги “Amerika ovozi” биносидан атиги бир блок узоқликда жойлашган Капитолиянинг олдида очлик намойишини уюштирдик. Қаранг:\nВашингтон ДС (Вашингтон Колумбия райони)га йўл\n“…Биз Конгресс олдига бориб, талабларимиз ёзилган қоғозларимизни машинамизнинг ҳамма томонларига ёпиштирдик. Олдинига бир полициячи мотоциклда келиб, бу ердан жўнаб кетишимизни талаб қилди, акс ҳолда “Tiket” ($20 жарима)га тортишини айтиб огоҳлантирди ва у жарима солди, сўнгра ёрдамга бошқаларни чақирди.\nУлар мени нима мақсадда келганимни билдилар. Ҳужжатларим билан танишдилар. Тезда болалар назорати бўлимидан ҳам мутахассислар келишди ва болаларим аҳволи билан танишдилар. Биз болаларимизга очлик бошлашга рухсат бермагандик. Болалар бўйича инспектор болаларимиздан нима овқат еганларини батафсил сўраб олдилар.\nИнспектор биз очликни тугатгунча болаларимизни бепул меҳмонхонага жойлаштирмоқчи бўлди. Биз унамадик ва бир дўстимиз болаларимизни кечаси уйига олиб бориб ётқизаётганлиги ва ҳар куни эрталаб олиб келаётганлиги учун у кишидан биз кетгунча болаларимизга ғамхўрлик қилишини сўрадик ва у киши бажонудил рози бўлди.\n14 март куни “Amerika Ovozi” радиосининг Ўзбек хизмати бошлиғи Жавдат Сайхон келиб биз билан танишди, машинада ёзилган талабларни ўқиб бирдан қаёққадир ғойиб бўлди. 16 март куни Конгрессда ишимизни тугатиб, “Amerika Ovozi” радиоси ва радиолар раҳбарияти – BBG (The Broadcasting Board of Governors)-Radio-televidenie давлат комитети ташкилоти олдида очликни давом эттирдик. Жаноб Жавдат Сайхон бизни олдимизга чиқиб соат ўнларда келиб интервью олишини айтди.\nСоат тахминан 11-00 ларда жаноб Сайхон бугун-эрта биздан 5 минутлик интервью олишга вақт тополмаслигини, келаси ҳафта ҳам иложи бўлмаслигини гапирди. Шу биринчи маълумотдан ҳам ўзбекнинг қўлига тушиб қолган демократиянинг аҳволини тасаввур этиш мумкин! Уларнинг биз холисмиз, биз яхшими-ёмонми ҳар қандай хабарларни эфирга узатамиз, деган гапларига ишониш қийин…”\nҲафтанинг сешанба куни бизнинг аҳволимиздан хабар олгани келиб, биздан интервью оламан деган “Amerika ovozi”нинг Ўзбек хизмати раҳбари негадир дом-дараксиз кетди. Ваҳоланки, у намойиш жойига келганида менинг оилам полиция ва болалар назорати ходимлари билан қаттиқ тортишаётган эди.\nУшбу “Amerika оvozi” журналисти Навбаҳор Имомованинг “Amerika Ovozi” радиосининг томида тушган расмидан кўриниб турибдики, улар биз пикет ўтказган майдонни томдан кузатиб турган.\nБегона бир юртдан сиёсий бошпана олган бир ўзбек оиласининг муҳим ижтимоий муаммони ҳал қилиш мақсадида, қолаверса, ўзи истиқомат қилаётган шаҳардан 1500 км масофа йўл босиб, пойтахт Вашингтонга келиб намойиш ўтказиши журналист учун қайноқ хабар, долзарб воқелик эди. Бу хил воқеалар АҚШда кунаро содир бўлаётгани йўқ. Вашингтонда бирор бир ўзбек оиласи айнан биз кўтарган долзарб масала юзасидан намойиш ўтказмаган.\nБу намойишларда ҳам “Amerika ovozi” журналистлари бизнинг 5 кунлик давом этган очлик акциямизга яқин келишмади. Фақат телефонда боғланиб, телефон орқали интервью олдилар, холос.\nАслини олиб қараганда, биз, Чориевлар оиласининг айнан хорижда фаолият олиб бораётган “Ozodlik” радиосининг Ўзбек хизмати ходимлари фаолиятига танқидий кўз билан қарашимиз ва уларнинг нохолислигига қарши намойиш ўтказишимиз улар учун кутилмаган воқелик, эксклюзив хабар бўлиши лозим эди. Мабодо, Ўзбек хизмати журналистларининг ўрнида рус ёки бошқа миллат вакилларининг оммавий ахборот воситалари ходимлари бўлганида эди, воқеликка холисона баҳо берган ҳолда вазиятни ёритган ва халқ оммасини намойиш ҳақидаги хабарлар билан таништирган бўларди.\nЎзбек хизмати ходимлари воқеликнинг мазмун-моҳиятини очиб бериш ва матбуотга олиб чиқиш ўрнига, нима учундир (балки улар “Ozodlik”даги , асосан, “Эрк” лидери Муҳаммад Солиҳни дастаклаётган коллегиялари Озодликчиларни ранжитмаслик учундир?) ўзларини панага олдилар. Бизнинг хорижий радиолар билан бўлган илк тўқнашувимиз ана шундай якун топди.\nАфсуски, биз томондан АҚШда ташкиллаштирилган 15 дан ортиқ пикет ва қатор норозилик намойишларнинг биронтасида “Amerika ovozi”нинг Ўзбек хизмати кўриниш бермади, бизнинг мақсад-муддаомизни халққа етказишга ҳафсала қилмади. Тўғри, айрим ҳолларда (яқин бўлишларига қарамасдан, воқеа жойига етиб келмасдан) телефон орқали интервью олган пайтлари оз бўлса-да бор, аммо бу интервьюлар ҳам биртомонлама бўлди.\nЎтган 2013 йилнинг 27 июнь куни Сент-Луис шаҳридан 7 та трак, бир автобус, 1 енгил машина ҳамда Ҳаракатнинг 40 дан ортиқ фаоллари билан 1500 км масофа йўл босиб, Вашингтонга етиб келдик. Вашингтондаги ўзбек элчихонасининг олдида туриб, йўлни тўсиб қўйдик. Бир зумда атрофимизни юзлаб полиция ходимлари, телевидение вакиллари, маҳаллий журналистлар қуршаб олишди.\nБизнинг Сент-Луисдан Вашинтонга уюштирган тадбиримиз ҳақида турли сайтларда кенг ёритилди. Аммо “Amerika ovozi”нинг Ўзбек хизмати ходимлари жим қолишди. Шу куни мен билан бирга яна бир аёл фаолимизни қамоққа олишди. Бизнинг катта тракларимиз олиб қўйилди. Барча ҳайдовчилар катта миқдорларда жаримага тортилди. Фаолларимиз Ўзбекистон элчихонасининг олдида 2 соатлик пикет уюштиришди. Об-ҳаво яхши эди, ёмғир ҳам ёғмаётганди.\nMени қамоққа олиб кетишгач, пикет якуни арафасида ёмғир ёғди. Лекин, биз бирор бир журналистни ёмғир ёғгани учун пикетимизни ташлаб кетганини кўрмадик.\nБиз, машиналаримизни жарима майдонидан олиб, Сент-Луисга, уйга қараб қайтдик. Эртасига “Amerika ovozi”нинг журналисти Навбаҳор Имомова мен (яъни Баҳодир Чориев)га қўнғироқ қилиб, интервью беришимни сўради. Мен ундан воқеа жойига келмагани сабабини сўраганимда: “Узр, бормоқчи эдик, ёмғир ёғиб қолди. Шу сабабли боролмадик”, деб жавоб берди. Сўнг мендан интервью олгандек бўлди.\nБаҳодир Чориев: Отам Ўзбекистон диктатори қўлида гаровда http://www.amerikaovozi.com/content/choriyev-birdamlik-uzbekistan/1691560.html\n“Amerika ovozi” Ўзбек хизматининг бу каби боқибеғамлиги, жамиятда кечаётган қайноқ жараёнларга бефарқлигини нима деб аташ мумкин? Қани бу ерда холислик? Ахир бу каби совуққонлик ўзбек режимига хизмат қилишнинг очиқ-ойдин ифодаси эмасми? Дунё журналистлари ўқ ёмғирлари остида, жонларини хатарга қўйиб бўлса-да, ўз хизмат бурчларини мардонавор адо этаётган айни бир пайтда “Amerika ovozi”нинг Ўзбек хизмати вакиллари арзимаган ёмғирдан қочиб ўтириши нимани англатади? Ёғмаган ёмғирни рўкач қилиш инсофданми? Вашингтонда ин қуриб олган “Amerika ovozi”нинг Ўзбек хизматидаги “журналист” ниқобидаги кимсалар атиги 5 км масофага келишни ўзларига эп кўришмади. Бу ҳолатни қандай баҳолаш мумкин? Шундан кейин ҳам уларни журналист, демократик дунё тарафдорлари деб бўлармикин?\nБиз, “Бирдамлик” Халқ демократик ҳаракати 2013 йил 26 август куни Ўзбекистонда уч босқичли маънавий маънодаги инқилоб бошлаганимизни эълон қилдик. Афсуски, “Amerika ovozi” радиосининг Ўзбек хизмати ходимлари биздан тўғридан-тўғри интервью олиш ўрнига “Ozodlik”даги ҳамкасблар каби бу ҳақда Ўзбекистон аҳолисини керакли маълумот, хабар, ахборотлар билан таъминламадилар, аксинча, фуқароларнинг онгини чалғитишга уринишди. Яна мисоллар келтирамиз.\nМустақиллик байрами олдидан “Бирдамлик” халқни тинч курашга ундамоқда\nЎзбекистонда истиқлолнинг 22 йиллиги тантана қилинар экан, хориждаги мухолифат, хусусан, АҚШда асосланган “Бирдамлик” ҳаракати одамларни Ислом Каримов тизимига қарши чиқишга чақирмоқда.\nАйтиш жоиз, шу йилнинг июнь ойида бу Ҳаракат лидери Баҳодир Чориевнинг отаси Ҳасан Чориев жинсий зўравонликда айбланиб, Қашқадарё вилоятида қамоққа олинган эди. Суд уни беш йил ва икки ойга озодликдан маҳрум этган.\nЧориевлар оиласи Ўзбекистон ҳукуматини туҳматда, “Бирдамлик” фаолияти учун аламни отадан олаётганликда айблаб танқид қилади. Яқинда Матлуба Абдураҳмонова, жабрланувчи, “YouTube”да эълон қилинган видеода Ҳасан Чориевни бир маротаба эмас, бир йил давомида узлуксиз тажовузда айблаб чиқди.\nЧориевларнинг тарафдорлари, маҳаллий фаоллар назарида бу Миллий Хавфсизлик хизмати томонидан саҳналаштирилган томоша.\n“Бирдамлик” ҳаракати раҳбари Баҳодир Чориев 26 август куни интернетда баёнот берди. Унинг айтишича, “Бирдамлик” ” демократик ва халқ ҳаракати бўлиб, тинч ва нозўравон кураш орқали “Ўзбекистонни золим диктатор Ислом Каримов чангалидан озод қилиш учун” 10 йилдан буён режаланган уч қисмдан иборат Рангли Инқилобни амалга оширишга киришган.\nЎзбекистонни 2005 йилда тарк этган Чориевлар Миссури штатида кун кечиради. Ўз транспорт бизнесига эга. Июль ойи охирида улардан бири, Бахтиёр Чориев хотинини азоблаганликда айбланиб, полиция томонидан олиб кетилган. Бу борада Ўзбекистоннинг Вашингтондаги элчихонасига хабар берилган. Кейинроқ эса, Бахтиёр Чориевнинг рафиқаси у билан ярашган, эр-хотинга суд махсус оилавий курслардан ўтишни буюрган.\nИюль ойи бошида оила Вашингтонда Ўзбекистон элчихонаси ва АҚШ Давлат департаменти биноси олдида намойишлар қилган эди. Чориевлар Ислом Каримовни диктатурада айблаб, Америка ҳукуматини у билан ҳамкорликни чеклашга ва Ўзбекистонда демократик кучларни қувватлашга чақириб келади.\nБаҳодир Чориев, “Бирдамлик” лидери билан суҳбат (Навбаҳор Имомова, “Amerika оvozi”, 29 июнь 2013.Mp3)\nЮқоридаги эшиттириш жиддий таҳлилга муҳтож. Биз яқинларимизнинг, фаолларимизнинг ҳаётини хавф остига қўйиб сиёсий кураш олиб боряпмиз. Бу мақсадимиз йўлида ўта муҳим Баёнот бердик. “Amerika ovozi”нинг Ўзбек хизмати журналистлари бизнинг Баёнот мазмунига жиддий аҳамият қаратиш, “Бирдамлик” лидерига, фаолларига минбар бериш ўрнига, туҳмат билан қамалган отам Ҳасан Чориевга оид буюртма “жиноий иш” моҳиятини очиш ўрнига нега Абдураҳмонованинг зўрма-зўраки “чиқиши”га эшиттиришда кўпроқ эътибор қаратди? Ахир, гап туҳматдан қамалган отам ҳақида эмас, биз берган Баёнотда эдику?! Ҳаракат Баёноти матнида Ўзбекистонда рангли инқилобни амалга ошириш ҳақида гап борган ва отам Ҳасан Чориев хусусида ҳатто бирорта ҳам жумла йўқ-ку!\n“Amerika ovozi”нинг мазкур хабарини диққат билан чуқурроқ таҳлил қилиш жараёнида яна бир нохолисликка, “Бирдамлик” ХДҲни обрўсизлантиришга қаратилган жумлалар атай киритилганлигига гувоҳ бўламиз. “Ўзбекистонни 2005 йилда тарк этган Чориевлар Миссури штатида кун кечиради. Ўз транспорт бизнесига эга. Июль ойи охирида улардан бири, Бахтиёр Чориев хотинини азоблаганликда айбланиб, полиция томонидан олиб кетилган. Бу борада Ўзбекистоннинг Вашингтондаги элчихонасига хабар берилган. Кейинроқ эса, Бахтиёр Чориевнинг рафиқаси у билан ярашган, эр-хотинга суд махсус оилавий курслардан ўтишни буюрган”.\nҚизиқ, шахсий ҳаётнинг Инқилоб ҳақидаги Баёнотга қандай алоқаси бор? Нега энди “Amerika ovozi”нинг Ўзбек хизмати Ҳаракат Баёноти билан боғлиқ жиддий сиёсий мавзуга аслида бўлмаган, жинсий зўрлаш билан боғлиқ буюртма “жиноий иш”ни ҳамда укам Бахтиёр Чориевнинг оилавий можароларини тиқиштиради?\n“Birdamlik” ташкилотчиси мен бўламан, отам Ҳасан Чориев ёки укам Бахтиёр Чориев эмас. “Amerika ovozi” радиосининг Ўзбек хизмати таҳририяти журналистларини менинг ва “Бирдамлик” ҳаракатининг антирекламасига қаратилган ушбу эшиттиришлари орқали Баёнот мағзини элга етказмоқчи эмаслар! Аксинча, гўё менинг “палагим тоза эмаслигига” ишора қилиш орқали халқ олдида “Бирдамлик” етакчисини мулзам қилишни асосий мақсад қилиб қўйишган.\nЯнаям қизиғи, мазкур эшиттиришдан мендан бир ойларча олдин отамнинг қамалиб қолиши билан боғлиқ муаммо юзасидан олинган интервью ўрин олган. Бу пайтда Ҳаракат Баёноти эълон қилинмаганди. Шу ҳолатдан ҳам кўриниб турибдики, “Amerika ovozi”дагиларга Ўзбекистон ичида кечаётган сиёсий жараёнлар ва уларни халққа етказиш муҳим эмас, аксинча, мени ва “Бирдамлик”ни эл олдида мулзам қилиш, обрўсизлантириш муҳимроқ.\nНаҳотки, Баёнот ҳақида мендан қайноқ суҳбат олишнинг ҳеч имкони бўлмаган? Бу каби саволларнинг жавоби битта: “Amerika ovozi” радиосига ин қуриб олган айрим журналистлар Каримовнинг дастёрлари сифатида диктатор режимига қарши қаратилган ҳар қандай баёнот ва қарши фикрларни ҳаспўшлаш мақсадида Ўзбекистондаги сиёсий мухолиф кучлардан бири бўлган “Бирдамлик” Халқ демократик ҳаракатини обрўсизлантириш, унинг устидан кулиш орқали мамлакат аҳолисининг фикрини чалғитишга зўр беришмоқда.\nКейинги эшиттиришга эътибор қаратамиз:\nМухолифатсиз жамиятда қандай инқилоб?\nЎзбекистонда инқилоб эҳтимоли ҳақида мулоҳазалар (Малик Мансур).\nЎзбекистонда сиёсий ислоҳотлар қанчалик суст бўлмасин, чет элдан туриб фаолият олиб бораётган мустақил партия ва ташкилотлар фаоллари бир кун келиб Марказий Осиёда ҳам эркинлик шабадаси эсишига умид бор дейди.\nЎзбекистонда рангли инқилоб эҳтимоли бор-йўқлиги айрим интернет саҳифаларида қизғин муҳокама этилмоқда. Хулоса шуки, мамлакатда инқилобни юзага чиқарувчи вазият ҳам, инқилобни бошқариши мумкин бўлган жиддий сиёсий куч ҳам йўқ.\n“Fergananews.com” нашри уюштирган муҳокамаларнинг аксариятида инқилобга нисбатан эҳтиёж мавжудлиги, аммо мухолифат заиф бўлган бир шароитда бу ўзбеклар учун ҳали узоқ кутиладиган, эришиш гумон бўлган умид эканлиги ҳақида хулосага келинади.\n“Бирдамлик” ҳаракатининг самарасиз уриниши ҳақиқатда бу хулосаларни тасдиқлагандек. Рангли инқилобда иштирок этганларни молиявий рағбатлантириш ҳақидаги ваъдага қарамасдан бунга уриниш ҳаракати сезилмади.\nБу хулосалардан қатъи назар, ўзбек мухолифати вакиллари умидини йўқотмаган. Мухолифат ҳукумат қонуний йўл билан кетишга ҳам, сиёсий курашда қатнашиш имконияти бўлишига ҳам ишонмайди.\nMухолифтадаги “Erk” партияси вакили, Мардикорлар касаба уюшмаси ташкилоти ташаббусчиларидан бири Нуриддин Жуманиёзов Ўзбекистондаги вазиятни бевосита кузатиб бораётган фаоллардан бири. У юқорида тилга олинган муҳокамалардан хабардор ва Ўзбекистонда инқилобий ўзгаришлар эҳтимоли ўсаётганини таъкидлайди.\nМен халқ орасида кўп юраман, жорий ҳукуматни танқид қиламан ва шунга қараб одамларга баҳо бераман. Авваллари одамлар билан суҳбатда ҳукуматни танқид қила бошласам, 5-6 одамдан ҳеч бўлмаганда 3 таси қочиб қоларди. Ҳозир эса, 6 одам ичида шундай суҳбат қилсам, еттинчиси қўшилади, лекин ҳеч ким қочмайди. Аксинча, ўз норозилигини изҳор қилади. Шундан келиб чиқиб айтаманки, халқ ҳукуматнинг кимлигини тушунди, қўрқув ҳисси бир поғона тушган, инқилоб ҳисси бир поғона кўтарилган. Инқилоб имконияти бор, қачонлигини эса, аниқ айтиш қийин”, – дейди Нуриддин Жуманиёзов.\nУнинг фикрича, “Бирдамлик” Ўзбекистонда режалаган инқилобнинг натижасизлиги кўпроқ ҳаракат усули билан боғлиқ бўлиши мумкин, аммо мамлакатда ўзгаришлар бошланган тақдирда масъулиятни зиммага олувчи етакчилар топилади.\n“Мен Чориевни тушунмайман, унинг ўзи билади. У ҳам бугун мухолифатнинг ўзига яраша лидерларидан, унга омад тилайман. Лекин ҳаракатни таништириш учун палов ташкил қилиб, халқни йиғиш каби тадбирларни биз ҳам аввал қилганмиз. Булардан самара кам. Бирдан-бир самара халқнинг ўзида, халқнинг кўнглида иштиёқ, интилиш бўлиши керак. Шундагина инқилоб бўлади. Бу нарсага эса асосан матбуот орқали, маърифтат орқали эришилади”, – дейди Жуманиёзов.\nРеволюция эҳтимоли ҳақидаги муҳокамаларда меҳнат муҳожирлари ролига алоҳида эътибор қаратилади. Миллионларни ташкил этувчи бу инсонлар бу жараёнда асосий куч бўлиши мумкин.\n“Тараққиёт” партияси раҳбари Абдужаббор Исмоилов Россияда яшаётган ва ишчи мигрантлар кайфиятини яқиндан кузатади. Унга кўра, улар зеҳниятидаги ўзгаришлар фаоллик уйғонаётганидан дарак беради.\n“Меҳнат муҳожирлари илгари баҳорда келиб кузда қайтиб кетишарди. Ҳозир эса, уларда Ўзбекистоннинг эртаси йўқлигига аниқ ишонч бор. Шунинг учун бу ерга оилаларини ва яқинларини олиб келиб, ҳаёт, шароит, таълим қандай эканлигини кўрсатишга уринишяпти. Улар бу ерда таълим оламиз, ўрганамиз, кейин Ўзбекистонга қайтиб нимадир қиламиз деган ниятда”, – дейди Абдужаббор Исмоилов.\nУнинг фикрига кўра, Ўзбекистонда инқилоб бўлиши қийин, асосий сабаб ўзбек мухолифатининг заифлигида. Бу “Бирдамлик” ўтказган тажриба мисолида ҳам кўринган.\n“Биз, “Бирдамлик” акциясини ёмон демоқчи эмасмиз, уларнинг ҳам ўзига яраша программаси бордир. Лекин қилаётган иши ташқаридан қараганда пиар акцияга ўхшайди, уларнинг тарафдорлари йўқ. Рангли инқилоб қиламиз дейдиганларнинг Ўзбекистонда озгина бўлса ҳам тарафдорлари бўлиши керак. Улар эса бармоқ билан санарли, асосан оила аъзолари, яқин қариндошларидан иборат. Бу билан ҳеч нарса қилиб бўлмайди. Умуман, асосий сабаб мухолифат ишламаётганлигида. Ҳозир аҳолидаги қўрқув масаласи ҳам биринчи ўринда эмас. Айнан мухолифатнинг Ўзбекистонда ишламаётганлигидадир. Масалан, биз Россияда, кимдир Европада, кимдир АҚШда, бу Ўзбекистонда мухолифат ишлаяпти дегани эмас. Биз ҳам ўзимизни ишлаяпти деб ҳисобламаймиз, фақат Ўзбекистонда ишлашимиз керак. Шундагина мухолифат фаолияти ҳақида гап бориши мумкин”, дейди Исмоилов. http://www.amerikaovozi.com/content/uzbekistan-revolution/1753198.html\nAввалом бор, “Amerikaovozi”нинг журналисти Малик Мансур ўз мақоласи учун танлаб олган расмига эътибор қаратинг. Тошкентдаги энг қимматга сазовор Олой бозоридаги савдо растаси. Одатда Каримов телевидениеси ва матбуотида бозорлар тўкин-сочинликни бўрттириб кўрсатувчи, жамиятда сокинлик ва тинчлик ҳукмрон дея инсонларни алдаш учун ушбу расмлар матбуотга берилади. Нега Малик Мансур Ўзбекистондаги Мардикор бозори, аёлларнинг ва болаларнинг аянчли аҳволини тасвирловчи расмни ушбу мақолага қўймайди? Уларнинг Каримов режимидаги матбуотдан қандай фарқи бор?\nБу ерда “Бирдамлик” Халқ Демократик ҳаракатининг раҳбарияти ёки Ҳаракатнинг аъзоларидан олинган интервью ҳам йўқ. Бу ерда исми келтирилган Абдужаббор Исмоиловнинг журналистларингиз ҳатто аниқ фамилиясини билишмайди. Унинг “Бирдамлик” сафларида бўлганлиги, бизнинг сафимиздан қувилганини “Amerika ovozi”нинг Ўзбек хизмати журналистлари жуда яхши билишади.\nУлар Абдужаббор “Исмоилов”дан интервью олишган. Қандай қилиб бизнинг сафимиздан қувилган киши биз ҳақимизда холис интервью бера олади?\nАбдужаббор Исмоиловнинг асл исми-шарифи расмий ҳужжатларда Чориевдир. Исмоиловни эса, у ўйлаб топган. Абдужабборнинг ўз фамилиясини “ўзгартириши”нинг ўз тарихи бор. Бу, Абдужабборнинг Ўзбекистонда содир этган фирибгарлик жинояти билан бевосита боғлиқ.\nБу масалани қўя турайлик, Абдужаббор Чориев яқин-яқинларгача “Бирдамлик” халқ демократик ҳаракати сафида эди. Молиявий қинғирлиги ортидан Ҳаракатдан қувилган. Бундан “Amerika ovozi”даги матбуот ходимлари яхшигина хабардор… Энди айтинг-чи, ташкилотдан бадарға этилган инсон “Бирдамлик” борасида холис фикр билдириши мумкинми?\nhttps://www.youtube.com/watch?v=seaCHYWGVgw ) .\nМазкур бирёқлама ва нохолис эшиттириш иштирокчиларидан яна бири “Erk” партияси аъзоси Нуриддин Жуманиёзов. Айни дамда Ўзбекистон ҳуқуқ-тартибот идоралари томонидан одам савдосида айбланиб қамалган. Биз Нуриддиннинг қамалгани қай даражада асосли бўлганини билмаймиз ва қамалмаслиги тарафдори эдик. Нуриддин Жуманиёзов бир пайтлар Тошкентдаги уйимизда бир неча ой яшаган ва қонуний (давлатга бериладиган) квартплатани ҳам тўламасдан кетиб қолганди.\nЭнди, айтингчи, шундай бир шароитда Нуриддин Жуманиёзовдан мен ва ё “Бирдамлик” хусусида холис бир фикр кутиш мумкинми? Шу маънода мазкур эшиттиришга Нуриддин ака ҳам нотўғри танланган ва уларнинг ҳам интервьюлари бирёқлама бўлган.\nҚолаверса, Нуриддин Жуманиёзов бир қадам бўлишига қарамасдан, гарчи Тошкентда бўлсалар-да, ўзга бир мухолиф ташкилот фаоли сифатида бўлса-да, бизнинг “ОШ” (оммавий шикоят) тадбирларимизга ҳатто кузатувчи сифатида ҳам келиб, иштирок этмаган. Шундай экан, Нуриддин Жуманиёзов “Бирдамлик” нинг “ОШ” оммавий тадбирлари хусусида етарлича ахборот ва тасаввурга эга деб айта олишимиз мумкинми?\nБирор бир мавзу ва ё тадбир хусусида интервью олишга чоғланган журналист суҳбатдошининг танланган мавзу борасидаги тасаввур доирасини текшириш мақсадида энг аввало, “мазкур йиғинда бир бор бўлганмисиз?” дея сўраши керакми ё йўқми? Табиийки, Нуриддин Жуманиёзов амалга оширган ва оширажак “Osh” тадбирларимиз хусусида ҳеч бир тасаввурга эга эмас. “Amerika ovozi” журналистлари менга ва ё “Бирдамлик” фаолларига микрофон тутишга намунча чўчишмаса?\nЮқоридаги келтирилган важларга асосланиб, радиодаги бир томонлама интервью олинган мазкур эшиттириш ҳам бизни ва Ҳаракатимизни обрўсизлантириш мақсадида тайёрланган деб ҳисоблаймиз. Ажабо, нозўравон курашни тарғиб қилишдан қочган бу журналистлар зўравонларнинг курашига йўл очиш умидида эмасмикин?!\nБиз 2014 йилнинг 14 апрелида “Amerika ovozi”нинг Ўзбек хизмати раҳбари Жавдат Сайхонга ушбу мазмунда хат юборган эдик:\n1813 Peach street, Sant Peters , MO 63376 , USA . WWW.birdamlik.info, WWW.mulkdor.com e-mail birdamlik@gmail.com , birdamlikusa@yahoo.com, phone +13146002889; fax +16364471013\nBirdamlik Harakati Birdamlik Movement ДвижениеБирдамлик\nN 26/2014 14 Aprel, 2014\nAMYERIKA OVOZI RADIOSI O‘ZBEK\nXIZMATINING MUDIRI, TANIQLI\nJURNALIST JANOB JAVDAT SAYXONGA\nMUHTARAM JANOB JAVDAT SAYXON!\nO‘zbekiston “Birdamlik” Xalq demokratik harakati o‘n yil davomida yurtimizda hukmronlik qilayotgan mustabid tuzumga qarshi nozo‘ravon fuqaroviy faollik amaliyotini qo‘llab kurashib kelmoqda.\n2014 yilning 26-27 aprelida AQSHning Missuri shtati, Sent Luis shahrida Harakatimizning Quriltoyini o‘tkazish rejalashtirilgan.\nBiz Amerika Ovozi radiosi O‘zbek xizmatining mamlakatimizda demokratiya, inson ozodligi va huquqlari, qonun ustuvorligi joriy bo‘lishi va korruptsiyaga, bolalar mehnatidan ommaviy foydalanishga chek qo‘yilishi borasidagi maqolalar, xabarlar va suhbatlarni efirga uzatishi, internetda chop etishi faoliyatini doimo olqishlab, qo‘llab kelamiz.\nBiz Amerika Ovozi radiosi O‘zbek xizmatining yurtimiz ichidagi, uning atrofidagi va o‘zbek demokratik muholifati haqidagi vazmin, muvozanatli va tarafkashlikdan holi materiallar efirga chiqarishi va chop etishi tarafdorlaridanmiz.\nShuning uchun Quriltoyga Siz yoki boshqa radio muxbiri tashrif buyursa, o‘z ko‘zi bilan ko‘rgani, aniqlagani bilan”Amerika Ovozi” muxlislarini tanishtirsa oqil ish bo‘lar edi.\nQurultoyda Siz yoki boshqa radio muxbiri ishtirok etishiga umid qilamiz.\nSizga ehtirom ila\nO‘zbekiston “Birdamlik” Xalq demokratik harakatining yetakchisi\nTelefon: 1-314-600-2889 E-mail manzil: birdamlik@gmail.com\nШу ўринда мен “Amerika ovozi”нинг Ўзбек хизмати раҳбари Жавдат Сайхон билан электрон манзил орқали бўлиб ўтган мактуб шаклидаги “мулоқот”ни келтираман: Cevdet Seyhan <cseyhan@AMERIKA OVOZInews.com> to me\nrejalangan quriltoy borasida qo’simcha malumot bo’lsa bizni xabardor qilsangiz.\nKim qatnashadi, qayerda o’tkazilmaqchi hakoza.\nXudo xohlasa, tadbirdan oldin yoki tadbir o’tkazilgan kun sizlar bilan bog’lanib quriltoyni yoritishga harakat qilamiz.\nC.Seyhan cseyhan@AMERIKA OVOZI.gov\n202-382 5066 www.amerikaovozi.org\nFrom: Birdamlik Movement [mailto:birdamlik@gmail.com] Sent: Monday, April 14, 2014 11:29 AM\nTo: Cevdet Seyhan; AMERIKA OVOZIUzbek Service\nSubject: E-mail manzil: birdamlik@gmail.com\nQurultoy ushbu 660 Maryville Centre Dr, St Louis, MO 63141 bo‘lib o‘tadi. Biz uchun konferentsiya xonasi ajratilgan.\nQurultoyimiz 26 aprel 2014 yil soat ertalab 9-00 da boshlanib, kech soat 18-00 gacha davom etadi va Qurultoy birinchi kunini yakunlaydi.\nIkkinchi kuni 27aprel 2014 yil soat ertalab 9-00da boshlanib soat 11-00 gacha davom etishi ko‘zda tutilgan va shu bilan Qurultoyimiz o‘z ishini yakunlaydi.\n11-15 da Matbuot anjumanini o‘tkazish rejalashtirilgan. Matbuot xodimlari o‘zlarini qiziqtirgan barcha savollarga mazkur matbuot anjumanida batafsil va aniq javob oladilar degan umiddamiz.\nTushki soat 14-00 dan kech soat 18 00 gacha “Birdamlik” Xalq demokratik harakati o‘zining 10 yil davomida bosib o‘tgan yo‘li, tarixi haqida ko‘rgazma o‘tkazishni rejalagan.\nShu bilan Qurultoyimiz o‘z ishiga yakun yasaydi.\nBugungi kunda bizning Qurultoyimizga kelishni rejalagan, uchoqdan joy sotib olib, mehmonxonaga yotoq joy buyurtma bergan quyidagi davlatlardan jurnalstlar bor:\nGermaniyadan 1 kishi, Qozog’istondan 1 kishi, Rossiyadan 1 kishi, Turkiyadan 1 kishi va AQSHning Kaliforniya shtatidan 1 kishi.\nShuni ochiq yozishim kerakki, biz Qurultoy oldi, Qurultoy kunlari va Qurultoydan keyin tashkiliy va boshqa ishlar bilan band bo‘lganligimiz sababli sizning savollaringizga javob berishni imkoniyati bo‘lmaydi. Shu sababli biz Matbuot konferentsiyasi o‘tkazishga ajratgan xonada bo‘lsangiz, albatta sizni qiziqtirgan savollarga javob olasiz degan umiddaman. Nazarimda, sizlarning Qurultoyga kelish istaklaringiz yo‘qqa o‘xshaydi. Nachora, biz Qurultoyga kelgan va butunlay kelishga imkoni bo‘lmagan jurnalstlar bilan Matbuot Konferentsiyasini o‘tkazaveramiz.\nBahodir Choriev 2014-04-18 11:10 GMT-05:00 Cevdet Seyhan <cseyhan@AMERIKA OVOZInews.com>:\nЯна бир қизиқ ҳолат: 2014 йил 25 апрелда биз умуман бехабар бўлган ушбу мақола “Amerika ovozi”нинг Ўзбек хизмати радиоси ва сайтида берилди.\nБобур Маликов: мухолифат тарғиботни кучайтириши керак Ўзбек мухолифати намойиш қилмоқда.\nОдил Рузалиев. 25.04.2014 19:20\n26-27 апрель кунлари АҚШнинг Сент-Луис шаҳрида “Бирдамлик” қурултойи бўлиб ўтади.\n“Бирдамлик” ҳаракати ўзини нозўравон кураш тарафдори деб билади ва шу йўл билан Ўзбекистондаги сиёсатни ўзгартиришни мақсад қилган. Аммо Ўзбекистоннинг АҚШдаги илк элчиси Бобур Маликов назарида Ҳиндистонда Махатма Гандининг хорижий босқинчига қарши қўллаган кураш усули, таълимоти Каримов режимини ағдаришда иш бермайди.\n“Ганди бу ҳаракатни мустамлакачи Британияга қарши ишлатган. Мақсад жорий ҳукуматни ағдариш эмас эди. Ганди бутун халқни кўтариш учун бир йил эмас, икки йил эмас, 25-30 йил вақт сарфлади”.\nЎзбекистонда адлия вазири лавозимида ишлаб, сўнг Америкада элчи бўлган Бобур Маликов 20 йилдан бери АҚШда яшайди. У ўзбек мухолифатига кўп ёрдами теккан инсон. “Ozod dehqonlar” партиясига асос солишда муҳим рол ўйнаган. Бугун собиқ дипломат сиёсий жараёнларни асосан кузатиб, таҳлил қилади.\nБобур Маликовнинг айтишича, ўзбек мухолифати Совет давридан кейин уйғонган авлод билан ишни тўғри йўлга сола билиши керак.\n“Энг асосий нарса бу тарғибот. Ҳукумат мустақилликдан кейинги 23 йил давомида ёшларнинг миясини тозалаб, ювиб чиқди. Ҳозирги ёшлар олдинги ҳаётни билмайди, олдинги ҳолатни билмади. Ўтмиш энг хунук, қора рангларда кўрсатилди. Россия-Украина ихтилофини олайлик. У томон ҳам, бу томон ҳам тарғиботни ишлатяпти”.\nСобиқ ўзбек элчиси мухолифатнинг бугунги куни ҳақида…\nСобиқ элчининг айтишича, мухолифат муваффақиятга эришиши учун мамлакат ичкарисида иш олиб бориши лозим. Айни дамда “Birlik” халқ ҳаракатининг раҳбари Абдураҳим Пўлатов Вашингтонда, “Birdamlik” ҳаракати фаоллари АҚШнинг Миссури штатида, Муҳаммад Солиҳ етакчилигидаги Ўзбекистон халқ ҳаракати Европадан туриб, фаолият юритади.\n“Мухолифат Ўзбекистонда фаол иш олиб бориши, атрофига одамларни тўплаши, ҳолатни тушунтириши керак. “Ўзбекистонда ўртача маош 200 доллар атрофида бўлса, бунга яшаб бўладими? Қозоғистонда ўртача маош 700 доллар экан. Нега қозоқлар биздан уч-уч ярим баравар бой яшайди? Нега шундай бўлди? Қандай қилиб мана шу 200 долларлик ҳолатга тушиб қолдик? Тушиб қолмадик, бошидан шундай бўлди. Бунга нима сабаб бўлди?”, деб тушунтириш керак. Иқтисодда, сиёсатда аҳволни кўрсатиш лозим”.\nБобур Маликовнинг айтишича, мухолифат асосан ижодий зиёлилардан иборат бўлиб, сўнгги 23 йилда ўз сафига собиқ расмийлар ва малакали мутахассисларни жалб эта олмади.\n“Бир вақтлар мухолифат ёзувчилар, шоирлардан ташкил топган эди. Улар ўзбек халқига ўзбек тилининг қадрини тушунтириб берди, аммо атрофга иқтисодчи, сиёсатчи, юристларни тўпламаган. Улар ҳозир боши берк кўчага кириб қолгандай бўляпти. Ўзбекистондан чиқиб кетганимдан сўнг яна беш киши четга чиқиши мумкин эди. Убайдулла Абдураззоқов, Бўри Алламуродов шулар жумласидан. Улар хорижда ташкилот ташкил қилиб, иш олиб боради, деб ўйлаганимда, гап шундаки, уларнинг шахсий мулки устуворлик қилди. Шахсий мулкидан кеча олмади ва Ўзбекистонда қолиб кетди. Оқибатда ҳамма нарсани йўқотишди, сиёсий саҳнадан ҳам чиқиб кетишди”.\nАҚШ ҳукумати ўзбек мухолифатини илк йилларда яқиндан дастаклаган, аммо сўнгги пайтларда ҳамкорлик йўқ. Бунинг сабаби нимада, деб сўраймиз собиқ элчидан.\nБобур Маликов, Ўзбекистоннинг АҚШдаги биринчи элчиси ва оиласи. 1990 йилларнинг боши. Ўша пайтдаги АҚШ президенти Билл Клинтон билан бирга “Америка жуда фаол ёрдам берган. Аммо кимга улар ёрдам берди? Грант берувчи ташкилотларда ўтирганлар кимни танлади? Фалончи кўзга кўриндими? Югуриб, унга грант берди. Ҳозир текширсангиз бу грантларнинг қаерга кетгани маълум. Чўнтакларига уриб, ҳеч нарса қилишмади”.\nБобур Маликов яқин бир-бир ярим йилда Ўзбекистон сиёсатида кутилаётган ўзгаришларга ҳам ўз муносабатини билдирди.\n“Президент сайловларидан умидим катта. Ҳозир Ўзбекистонда ғалати воқеалар бўляпти. Одамлар “йиллар ўтяпти, ёш ўтяпти, ҳеч қандай натижа йўқ, бу одам Ўзбекистоннинг баданига канадек осилиб олган, ундан қутулмасак бўлмайди”, деган хулосага келган бўлиши ҳам керак. Гулноранинг бошини устида бўлаётган ғалваларни кўринг. Бунинг орқасида албатта бир гап бор”.http://www.amerikaovozi.com/content/uzbek-opposition/1900628.html\nШуни таъкидлаб ўтиш керакки, Бобур Маликов етакчи юрист, мутахассис. Аммо у рангли инқилобларни қандай амалга ошириш ҳақида етарлича билимга эга эмас. У киши гапиряпти: “Бирдамлик” ҳаракати ўзини нозўравон кураш тарафдори деб билади ва шу йўл билан Ўзбекистондаги сиёсатни ўзгартиришни мақсад қилган. Аммо Ўзбекистоннинг АҚШдаги илк элчиси Бобур Маликов назарида Ҳиндистонда Махатма Гандининг хорижий босқинчига қарши қўллаган кураш усули, таълимоти Каримов режимини ағдаришда иш бермайди.\nҲар қандай нозўравон тузумларга қарши тарихда кўплаб нозўравон курашлар бўлиб ўтган ва улар ғалаба қозонган. Мисол учун Грузия, Украина, Югославия, АҚШ ва ҳакозолар.\nБу мақолада “Amerika ovozi”нинг Ўзбек хизмати журналисти Одил Рузалиев масалага бир томонлама ёндошиб, қарши фикр, бизнинг раҳбариятга ёки менга бу масалада юзланмади. Мазкур эшиттириш радио эфирида ва сайтда бир ёқламалик асосида узатилди. Буни ортидан бизнинг курашимизга фойда эмас, аслида, жуда катта зиён етди. Ушбу мақолани эшитган ва ўқиган инсонлар, албатта, Бобур Маликов ҳақ деган фикрга келишлари эҳтимоли ҳам йўқ эмас. Мабодо журналист бизнинг фикримизни ҳам олиб, фикрлар ранг-баранглигига эътибор қаратганида, масала моҳиятининг палласи тенг қўйилганида, мавзу холисона ёритилганда, биздан ҳам мавзуга оид фикр сўраганда эди, радио мухлисларининг ҳар томонлама ва кенгроқ мушоҳада юритишлари учун имконият яратилган, аҳоли нозўравон кураш усулининг афзалликлари ҳақида холис ва ҳақиқий ахборотдан баҳраманд бўлган бўларди.\nҚолаверса, Бобур Маликов бизнинг Қурултойимизнинг меҳмони эди, холос. Нега радио журналистлари айни Қурултой делегатлари, ташкилотчиларига эмас, меҳмондан интервью олишни афзал билганлар. Бу нима, айримачиликми, бирёқламаликми, ҳар ҳолда, холис ниятдаги ҳолат эмас.\nҚолаверса, “Amerika ovozi” журналистларидан лоақал бир вакил Қурултойда қатнашишлари, Матбуот анжуманимизда ўз саволлари билан иштирок этишлари лозим эмасмиди?\nЭътиборингизни кейинги мақола таҳлилига қаратамиз:\n“Бирдамлик” қурултойида, фаоллар фикрича эса мухолифат заиф ва тарқоқ.\nЎзбекистон “Бирдамлик” Халқ демократик ҳаракати АҚШнинг Миссури штати Сент-Луис шаҳрида биринчи қурултойини ўтказмоқда.\nБаҳодир Чориев, “Бирдамлик” Халқ демократик ҳаракати раҳбари нозўравон кураш тарафдори эканини айтади Малик Мансур, Amerika оvozi\n26.04.2014 21:19 Ўзбекистон “Бирдамлик” Халқ демократик ҳаракати бугун АҚШнинг Миссури штати Сент-Луис шаҳрида биринчи қурултойини ўтказмоқда. Ўзбекистондан вакиллар келмаган, дейди “Amerika оvozi” гаплашган фаоллар, чунки мамлакатдан чиқиш қийин.\nЎзбек мухолифати тобора тарқоқ ва заиф, дейди фаоллар/ Малик Мансур\nҲаракатнинг билдиришича, бугун ва эртанги тадбирда махсус ҳайъат ва котибият сайланади, шунингдек, ваколатлар белгиланади ҳамда ташкилотнинг ички тизимларини шакллантириш тўғрисида гап кетади, масалан, молия-иқтисод ва назорат-тафтиш бўлимлари. “Birdamlik” раҳбари Баҳодир Чориев нозўравон кураш хусусида маъруза қилиб, йиғилганлар у олға сурган дастурни кўриб чиқмоқда. Фото ва видео кўргазма ҳам ташкил этилган. Қурултойга америкалик экспертлардан Сара Кендзор (Sarah Kendzior) ҳам ташриф буюриб, ўз таҳлили билан ўртоқлашган.\n“Нозўравон фуқаровий кураш байроғи ўн йилдирки баланд кўтарилган”,- дейди Чориев Ҳаракат сайтида нашр этилган савол-жавобда.\n“Бирдамлик” шуни билдирадики, Ҳаракатнинг Ўзбекистондаги фаоллари қурултойни Тошкентда йиғилиб, кузатиш имкониятидан ҳам маҳрум қилинган. Қурултойда қатнашаётган Бобур Маликов, Ўзбекистоннинг АҚШдаги илк элчиси бўлган арбоб назарида оппазиция ташвиқотни кучайтириши лозим.\n“Serquyosh O’zbekistonim” коолицияси раҳбари, Теннеси штатида яшаётган Санжар Умаров эса демократик жамиятларда яшаётган ватандошлар имкониятларини ишга солишга ундайди.\nБирмунча аввал мухолифатдаги “Erk” партияси ҳам Тошкентда режалаган қурултойини ўтказишга муваффақ бўлмаган эди.\nЎзбекистон мухолифати фаолиятига доир сўнгги қурултойни икки йиллар муқаддам Ўзбекистон Халқ ҳаракати Прагада ўтказган.\nМамлакат ичкарисида кескин таъқибда бўлган ўзбек мухолифати ўз фаолиятини асосан хориждан туриб амалга оширади.\nАммо фаоллар ўзбек мухолифати ташқи имкониятларидан ҳам самарали фойдалана олмаётгани, жамоатчиликда оппазиция деган тушунча йўқолиб бораётганини англатади.\nҲуқуқ ҳимоячиси Толиб Ёқубов:\n“Ҳозир Ўзбекистон мухолифати деган тушунча ўчиб бораяпти. Уларнинг қўлидан ҳеч иш келаётгани йўқ. “Birlik” партияси русчасига айтганда развал бўлди. Партия лидерининг сафдошлари ҳам шу фикрда. “Erk” партияси ҳам шу “Birlik” қаторида бирон фаолияти кузатилмайди, унинг Ўзбекистон ичкарасидаги фаолларини қамаб ташлади. Ўзбекистон Халқ ҳаракати ташкилоти бор, Муҳаммад Солиҳ ташқарида тузган. Бу ҳаракатни ҳам қўшилган ташкилотларнинг деярли ҳаммаси тарк этди”.\n“Бирдамлик” нисбатан ёш мухолиф ташкилотлардан. Қурултой натижалари унинг имкониятларини кўрсатади, аммо ташкилот баёнотлари баъзан ҳақиқатдан йироқ, дейди Толиб Ёқубов.\n“Бу ташкилот Ўзбекистонда у-бу ишларни амалга оширишга интилаяпти. Энди қурултой натижаларини кўрамиз, қани қандай қарорлар қабул қилишади. Аммо Баҳодир Чориев бирмунча аввал Ўзбекистонда инқилоб бошладик, деб хабар тарқатган эди, яъни бошламоқчимиз эмас, айнан бошладик, деб эълон қилди. Ҳатто қисқа муддатлардан кейин ҳокимиятни қўлга оламиз деган гапларгача борди. Лекин воқеалар “Бирдамлик”нинг бу гапи амалга ошмаганини кўрсатди”.\nЎзбекистонда мухолиф партиялар мустақиллик йилларида шакллана бошлаган. 1990 йиллар бошида “Erk” партияси расман рўйхатга олинди, партия етакчиси Муҳаммад Солиҳ дастлабки президентлик сайловларида номзод сифатида ҳам қатнашди.\nАммо кейинчалик мухолифатга нисбатан кескин тазйиқлар бошланди, партиялар фаолияти тақиқланди ва қувғинга солинди.\nБугунги кунда ўзбек мухолифати ўз фаолиятини асосан ташқаридан юритаётган бўлса-да, тазйиқлардан ҳоли эмас.\nСўнгги йилларда чет элдаги мухолифат вакилларига нисбатан уюштирилган суиқасдлар уларнинг сиёсий фаолияти билан боғлиқ кўрилади.\nБаҳодир Чориевнинг отаси Ҳасан Чориев ўтган йили ёзда ёш жувонга жинсий тажовуз қилганликда айбланиб қамалган эди.\nБир неча ой ўтиб, амнистия натижасида у озодликка чиқди. Кўп ўтмай вафот этди. Чориевлар Ўзбекистон ҳукуматини “Бирдамлик” учун кекса одамдан аламини олганликда айблади.\n“Бирдамлик” етакчиси Баҳодир Чориев ва Ҳаракат аъзолари — Абдуфаттоҳ Маннопов, Ботир Норбоев ҳамда Бобур Ҳасан — Сент Луис аэропортида олинган сурат\nБу мақолада ҳам яна Қурултойимизнинг меҳмони Бобур Маликов, қурултойга ҳатто меҳмон бўлиб ҳам қатнашмаган Толиб Ёқубовлардан “Amerika ovozi”нинг Ўзбек хизмати интервью олишини қандай тушуниш мумкин? Ахир бу кўр-кўрона журналистик касбга, фаолиятга хиёнат эмасми? Наҳотки “Amerika ovozi”нинг Ўзбек хизмати журналистлари мақола ва эшиттиришларда баланс деган тушунчани билишмаса?\nМайли улар бизга қарши фикрини беришибди, бироқ нега энди бизнинг раҳбарият ва фаоллардан ҳам фикрга қарши фикр олинмади? Буни ҳатто кўнгилларининг кўчасига ҳам келтиришмади? Уларнинг мақсади бизни шарманда қилиш, обрўйимизни йўқ қилиш эмасми?\nБунинг жавоби жуда оддий: “Amerika ovozi” радиосига ин қуриб олган Каримов режимининг малайлари мухолиф ташкилотларни, хусусан мамлакатда етакчи куч бўлган “Бирдамлик” Халқ демократик ҳаракати фаолларини руҳан синдириш, Каримовга қарши кучни йўқ қилиш, Ҳаракатимизни эл олдида шарманда қилиб, обрўйимизни ер билан битта қилиш устида иш олиб борадилар.\nБиз билган кўплаб ривожланган демократик давлатларда журналистлар ўз зиммаларига юкланган вазифаларни шараф билан адо этмоқдалар, сидқидилдан бажармоқдалар. Бунинг ортидан фуқаролик жамиятлари, мухолифат ташкилотлари хурсанд бўлишмоқда. Бизда эса, аксинча, “Amerika ovozi”нинг Ўзбек хизмати журналистлари Ўзбекистондаги мавжуд диктатура режимига хизмат қилишмоқда. Улар демократияга, ўзбек халқига хиёнат қилишмоқдалар.\n“Amerika ovozi”нинг Ўзбек хизматида жиддий демократик ўзгаришлар қилиниши шарт ва зарур деб ҳисоблаймиз. Бунинг учун, энг аввало, ўз лавозимини суистеъмол қилаётган Ўзбек хизмати таҳририяти раҳбари Жавдат Сайхон зудлик билан вазифасидан четлаштирилиши, журналистларнинг фаолиятлари назоратдан ўтказилиши керак.\nШунингдек, биз “Бирдамлик”чилар “Amerika ovozi”нинг Ўзбек хизматида фаолият юритаётган журналистларнинг келиб чиқиши, дунёқараши, ишга жойлашиш тарихи қайта қаттиқ тафтиш қилиниши (Америка овозининг собиқ ходими Жавдат Сайхоннинг отаси Собир Сайхон ББСга Каримовнинг Андижон қирғинидаги ролини оқлаб интервью бергани бежиз бўлмаса керак, собиқ КГБ ходими Собир Сайхоннинг ўзбек МХХсига ишлаши ҳақида http://harakat.net/news/?id=12122, у ҳақда мақолалар Ўзбекистон матбуотида тез-тез берилиб турибди: http://www.12uz.com/uz/news/show/compatriots/5756/ ) ва ҳар бир ходимнинг эшиттириши, фаолияти жиддий маънавий-сиёсий назоратга олиниши тарафдоримиз.\nҲурмат билан “Бирдамлик” Халқ Демократик ҳаракати аъзолари номидан Баҳодир Чориев.\nXат охирида “Бирдамлик” нинг биринчи Қурултойида (2014 йил 27 апрелда) қабул қилинган қарорни эътиборингизга ҳавола қиламан.\n“Ozodlik”, BBS ва “Amerika ovozi” халқаро радиостанцияларининг раҳбарларига!\nСизларга маълумки, жорий йилнинг 26-27 май кунлари Американинг Сент-Луис шаҳрида “Бирдамлик” Халқ демократик ҳаракатининг Таъсис Қурултойи бўлиб ўтди.\nБиз бу ҳақда “Ozodlik”, BBS ва “Amerika ovozi” халқаро радиостанцияларининг таҳририятларига 10 кун олдин расмий хат юбордик ва мухбирларингиз бу анжуманда қатнашиб хабар тарқатишларини ўтиндик!\nМаълумки, “Бирдамлик” Халқ демократик ҳаракатининг раҳбарияти ва аъзолари Ўзбекистондаги режимга қарши тинч, нозўравон йўл билан кураш олиб бормоқдалар. Ўзбекистоннинг ва дунёнинг турли жойларида минглаб аъзоларимиз ва хайрихоҳларимиз бор. Ўзбекистонда ва Американинг турли жойларида кўплаб тадбирлар, пикетлар ва тинч намойишлар ўтказишга муваффақ бўлдик. Нозўравон курашни тарғиб қилувчи кўплаб китобларни инглиз тилидан таржима қилдириб, “Birdamlik.nfo” ва “Mulkdor.сom” каби сайтларимизда ёйинладик. Дунёнинг турли жойларида яшаётган мухолифатчилар, журналистлар, шоир ва олимларнинг Ўзбекистон режимининг авра-астарини ағдарувчи мақолаларини, шеър ва помфлетларини нашр этдик ва бу ишларни янада изчилроқ шаклда давом эттирмоқдамиз. “Бирдамлик” Халқ Демократик ҳаракатининг интернет радио ва телевидеинеси баҳоли-қудрат ишлаб турибди.\nЮқорида айтилган таъсис қурултойимизда ўзбекистонлик ўзбек, рус ва тожик тилларига мансуб таниқли кишилар, ўзбек мухолифатида 25 йиллардан бери фаолият олиб борган ветеран курашчилар, фан докторлари, профессор ва ассистентлар, ижодкорлар, турли касб эгалари қатнашдилар. Германиядан, Россиядан, Канададан журналистлар иштирок этишди. Ўзбекистоннинг Америкадаги биринчи (ҳозирча собиқ) элчиси, мухолифат намоёндаси Бобур Маликов анжуманга ташриф буюриб, нутқ сўзлади.\nАйрим партия ва ҳаракатлар бундай анжуманлар ўзказганига узоқ жойлардан бажонудил учиб келадиган ўзбекзабон радиоларнинг мухбирлари (айниқса, офислари шу мамлакатнинг ўзида бўлган Америка овози радиоси мухбирлари) 40 кишидан ортиқ вакиллар ва ўнлаб меҳмонлар иштирок этган бу Қурултой ҳақида ҳаққоний хабар тарқатишни ўзларига эп кўришмади.\nБундан кўриниб турибдики, ушбу радио мухбирлари ўзбек мухолифатининг фаол қисмларидан бири бўлган “Бирдамлик” Халқ демократик ҳаракатининг Таъсис қурултойини феълан рад этиш ва воқеликка панжа орқасидан қараш йўлига ўтиб олишди.\nБуни биз демократик мухолифатга ҳақорат ва журналистика этикасига зид ҳолат сифатида баҳолаймиз. Улар ўзларини бундай тутиши ўзбек демократиясига, жабрдийда ўзбек халқи ҳаётига лоқайдлиги, тарафкашлиги, демократияга хиёнати, диктаторлик режимига хизмат ўрнида кўринмоқда.\nСизларга бўйсинувчи бу радиостанция мухбирлари ва раҳбарларининг биз айтаётган айбларни исботловчи ўнлаб далилларимиз бор ва Америкадаги бош офисингизнинг раҳбарларига буларнинг бир қисмини баён этдик.\nШуларни ҳисобга олиб бу радиоларда маълум демократик ислоҳотлар ўтказилишини, лоқайдликка, ўзибўларчиликка ва тарафкашликка йўл қўйган, Ўзбекистон билан боғлиқ демократик ҳаракат ва партиялар фаолиятини ёритишда собитқадамлик қилмаган ходимларингизга чора кўришларингизни сўраймиз.\n“Бирдамлик” Халқ демократик ҳаракатининг раиси Баҳодир Чориев.”\nҲурматли Санжар Саид, агар сиз менинг нима учун очиқ Баёнот бериб мухолифат сафига ўтиб кетганимга қизиқсангиз, у ҳолда 2000 йил мен 60,5% акцияларига эга бўлган ва раҳбарлик қилган Шаҳрисабз туманидаги собиқ “Kesh” очиқ турдаги ҳиссадорлик жамиятига 10 кунлик хизмат сафарига бориб келишингизни тавсия қиламан. Сиз у ердаги менинг меҳнат фаолиятим ҳамда одамлар билан яқиндан танишиб, кўрган, эшитган ва билганларингиз ҳақида янги мақола ёзишингизни истайман. Сизнинг 10 кунлик сафар харажатларингизни ўз ҳисобимдан қоплаб бераман. Сизга оқ йўл тилайман!\nЖурналист жамият табиби бўлиши керак эмасми? ёхуд ...\nХалқимизда "Журналист -- жамият табиби", деган пурмаъно нақл бор. Ушбу нақл замирида оламжаҳон маънолар мужассам топган. Аммо, кейинги пайтларда "жамият табиби" бўлмиш ...\nБирдамлик ...March 15 2018, 09:03


Америкалик ҳарбийларга рус тили антиқа йўл билан ўргатилмоқда\n09:20 / 19.03.2017\nАмерикалик ҳарбийлар рус тилини болалар ўйини ёрдамида ўрганмоқда. Бу Defense News нашри мухбири Крис Кавас олган суратларда ўз тасдиғини топган.\nКавас твиттердаги аккаунтида хорижий тиллар ҳарбий институтидаги (DLI) машғулотлар пайти акс этган суратларни жойлаштирган.\n"АҚШ қуролли кучларида рус тилини ўрганиш яна урф бўлмоқда. Бу суратларда Германиядаги аскарлар DLI машғулотларида кириллчада скрэббл (сўз тузиш ўйини) ўйнамоқдалар", деб ёзган журналист.\nУ 3 та суратни илова қилган. Биринчи суратда аёл ҳарбий Рэйчел Нэннинг болалар товушли алифбесини олдида ёйиб қўйилган суратлар билан ўрганмоқда. Столда қизнинг исми рус транскрипциясида кўрсатилган табличка турибди.\nИккинчи суратда худди шундай алифбе билан икки эркак ҳарбий шуғулланмоқда. Яна бир суратда аёл ва эркак ҳарбий скрэббл ўйнашмоқда. Ўйин майдонида "пожалуйста", "до свидания", "спасибо", "пока", "Бог", "актер" ва "меня" сўзлари бехато териб чиқилганини кўриш мумкин.\nрус тили АҚШ қуролли кучлари скрэббл\nДариға Назарбоева отасининг топшириғига амал қилмади\nИнглиз тили орқали рус тилини ўрганишни истайсизми?\nМРБ рус тилини биладиган ходимларни йиғмоқда\nАрманистонда рус тили хорижий тил мақомига эга бўлди\nРус тилида гаплашадиганлар борган сари камайиб бормоқда


Шўманайда қиз олиб қочган йигит машинасидан айрилди- Kruz.uz\nШўманайда қиз олиб қочган йигит машинасидан айрилди\n10:34, 25.12.2016 2084 0 Шўмоной тумани\nШу йилнинг 20 cентябр куни Шўманай туманидаги "Бегжап" ОФЙ ҳудудида яшовчи 1994 йили туғилган Қ.С исмли фуқаро ўзининг танишлари А.О, А.И ва Қ.С билан жиноий тил бириктирган ҳолда, ўзининг бошқарувида, отаси Д.Пнинг ишонч хати орқали бошқариб юрган, фуқаро Н.И нинг номидаги "ВАЗ 2101" маркали давлат белгиси 95 H 059 FA бўлган автомашинаси билан қиз олиб қочишга чиққан, дея хабар бермоқда "Шўманай нури" газетаси.\nУлар ўзаро тил бириктирган ҳолда "С" исмли қизни унинг қаршилик этишига қарамасдан, мажбурлаб автомашинага солиб, С.Қ нинг уйига олиб борган. Бу ҳаракати билан фуқаролар Ўзбекистон Республикаси Жиноят Кодексининг 136-моддасида кўрсатилган жиноятни ишлаган.\nЖиноятчилар гуруҳи қизни С.Қнинг уйига олиб борганида, у қиз норозилигини билдирган. Натижада С.Қ нинг оила аъзолари қизни уйига қайтариб олиб бориб қайтишга кўндирган.\nС.Қ қизни уйига қайтариб олиб бораётганида, йўлда қизнинг оила аъзоларини келаётганини кўриб, ўзи машинани тўхтатиб қочиб кетган.\nЯқинда жиноий тил бириктириб қиз олиб қочган тўрт фуқаронинг иши судда кўриб чиқилди. Уларга қонун асосида тегишли чора кўрилди. Жиноят қуроли сифатида фойдаланилган енгил автомашина давлатга ўтказилди.\nЮқорида номи тилга олинган йигитлар, қонун олдида жавобгарликка тортилди ва машинасидан айрилди.


Солиқ имтиëзи берилган газеталар нархи ошди\nЯнги йилдаги янгилик ҳукумат газеталари шинавандалари учун хушхабар бўлмади.\nЯнги йилдан бошлаб Ўзбекистонда ҳукумат газеталари чакана нархи қимматлади. Ундан олдин газеталар даромад солиғидан озод қилинган эди.\nЎзбекистон парламенти расмий органи бўлган “Халқ сўзи” газетасининг нарҳи 300 сўмдан 400 сўмга ошди.\nШунингдек “Ўзбекистон овози”, “Тошкент оқшоми”, “Правда Востока” газеталари нарҳи устига 100 сўм миндирилган.\nХусусий кўнгилочар газеталар, хусусан, “Даракчи” газетаси нархи ҳам кўтарилган.\nАммо баъзи хусусий нашрлар нархи ўзгаришсиз қолган.\nЎзбекистон президентининг 30 декабрдаги “Оммавий ахборот воситаларини янада ривожлантириш учун қўшимча солиқ имтиёзлари ва афзалликлари бериш тўғрисида”ги қарорига кўра, янги йилнинг 1 январидан бошлаб микрофирмалар ва кичик корхоналарга мансуб бўлган оммавий ахборот воситалари таҳририятлари, нашриётлар, полиграфия ташкилотлари, телерадиоэшиттириш компаниялари учун ягона солиқ тўлови ставкалари 6 фоиздан 5 фоизга камайтирилган эди.\nБу имтиëзлардан кейин газеталар нархи ошиши кутилмаган ҳолат бўлди дейди Тошкентдаги “Матбуот тарқатувчи” ширкатининг исми айтилишини истамаган вакили Озодлик билан суҳбатда:\n- Бу газеталарни тиражи ҳам кўп эмас, шу боис ошган ошмаганини фарқи йўқ. Аммо “Даракчи” газетаси анча харидоргир. Ҳар куни олиб юрган одам учун 100 сўм ошгани ҳам билинади”, дейди суҳбатдош.\nАммо ҳамма газеталарнинг ҳам нарҳи ошгани йўқ. Масалан, Самарқанддаги "БАҲС" (Бюджет, Ахборот, Ҳисобот, Солиқ) газетаси нархи ошмади дейди газета бош муҳаррири Шухрат Рахимов:\n- Бизни газета нарҳи ошмади. Ўтган йили белгилаганимиз нархда турибди, нарх ошириш ниятимиз йўқ, дейди газета бош муҳаррири.\nЎзбекистон президентининг 30 декабрдаги қарори газеталарни даромад солиғидан озод қилди ва улар тўлайдиган мажбурий ажратмаларни 2 фоиздан 1 фоизга пасайтирди.\nСамарқанддаги газеталардан бирининг муҳаррири Шухрат Раҳимов бу қарор ўз нашри иқтисодида деярли билинмаганини айтди:\n- Босмахонадагилар бундан фойда кўрса кўргандир, аммо биз эмас. Биз ягона солиқ тўлаймиз ва бу солиқ миқдориода ўзгариш йўқ. Солиқларни алоҳида-алоҳида тўлайдиганлар балки фойда кўриши мумкин дейди, Раҳимов.\nСуҳбатдош назарида газета ноширлиги фойда келтирадиган соҳа бўлмай қолди.\nТошкентдаги "Матбуот тарқатувчи" ширкат вакилига кўра, Ўзбекистон ҳукумати газета ва журнал чоп қилиш фаолияти учун имтиëзлар бергани билан мазмунан саëз ва эркин танқидий фикрлардан ҳоли нашрлар нархи қандай бўлишидан қатъий назар, харидор назаридан четда қолаверади.\nХалқаро ташкилотлар, хусусан, "Чегара билмас мухбирлар" ташкилоти Ўзбекистонни матбуоти эркин бўлмаган мамлакатлар сирасига қўшиб келади.


Расул Кушербаев: «Давлат ирода кўрсатиб ҳар бир соҳада рақобатга имкон бериши керак» – O'zbekiston Milliy paralimpiya qo'mitasi\nОлий Мажлис Қонунчилик палатаси депутати Расул Кушербаев 23 июль куни MY5 телеканалидаги «Марказий студия» дастури меҳмони бўлиб, қатор долзарб саволларга жавоб берди.\nТонировка нархи қимматлиги ҳақида\nРасул Кушербаев дастур аввалида дастлаб Ўзбекистонда енгил автотранспорт воситаларининг ойналарини қорайтириш (тонировка) билан боғлиқ амалдаги тартибга бир қанча депутатлар қарши экани ва бу тартибга қачон енгилликлар киритилиши мумкинлиги ҳақида гапирди.\n«Айрим таклифларимиз инобатга олиняпти, айримлари эса йўқ. Таклиф инобатга олиниши учун овоз берувчилар кўпчилик бўлиши керак. Битта депутатнинг овози бу битта овоз. Таклиф қилинаётган қонунни депутатлар сонининг ярмидан кўпи маъқулласа, у ўтади.\nБу масалада ҳар кимда ҳар хил фикр бўлади. Шунинг учун ниманики биргалашиб қилолган бўлсак, шулар амалга ошган», – деди у.\nUzAuto Motors билан давом этаётган тортишув ҳақида\nДастур давомида депутатдан UzAuto Motors компанияси билан тортишуви ҳақида сўралди.\nРасул Кушербаевнинг айтишича, компанияга нисбатан эътирозлар кеча ёки бугун пайдо бўлиб қолгани йўқ ва у узоқ йиллардан буён давом этмоқда.\n«Бу кўпчиликни норози қилаётган тизим, демак биз ҳам норози бўламиз. Ахир биз ҳам шу одамлар ичидамиз», – деди у.\nРасул Кушербаев бу борада UzAuto Motors (аввалги GM Uzbekistan) заводининг одамларга кўп йиллардан буён кулгили ва оғир шартлар қўйиб келаётгани ва бу жараёнда халқ танловсиз қолаётганини таъкидлар экан, бунга бир қанча мисолларни келтиради.\n«Масалан, охирги йилларда давлат раҳбари томонидан валютани либераллаштириш бўйича қабул қилинган фармондан келиб чиқибгина одамлар ўзимизни валютада автомашина харид қила бошлади.\nАвваллари ўзимизнинг миллий маҳсулотимизни сотиб олиш учун миллий валютамиз сўм қабул қилинмасди. Буни ҳар хил йўллар билан ёпишга ҳаракат қилишгани билан барибир факт шу эди.\nБу ерда «Марказий банк тўғрисида»ги қонун ҳам очиқчасига бузилиб келинган.\nТўғри, журъатcизлик, тизим дея очиқ айтилмаган бўлса-да, бор факт шу эди. Ойни этак билан ёпиб бўлмайди-ку, ахир», – деди депутат.\nКушербаевга кўра, мутасаддилар ва компания вакиллари кейинчалик ўзгаришлар бўлади, дея берган ваъдалари қуруқ ваъдалигича қолиб кетмоқда. Ва ҳаётнинг ўзи кўрсатяптики, монопол шароитда одамларнинг фикри эътиборга олинмайди. Бунга эса рақобатчининг ва мижоз учун кураш деган стимулнинг йўқлиги сабабдир.\n«Улар билганимни қилавераман деб ўйлашади. Масалан, мен ҳам UzAuto Motors ишлаб чиқарган Chevrolet Nexia R3 автомашинасини минаман, чунки менда бошқа танлов йўқ. Танлов бўлганда эди, бошқа компания томонидан ишлаб чиқарилган автомашинани олган бўлардим.\nБитта компания яшаб қолсин, деган мақсадда четдан келадиган автомобиллар учун бож тўловлари қўйилган. Асосий муммо шунда. Халқда танлов имконияти йўқ.\nИккинчидан, олган машинангиз ҳам сифатли чиқмайди. Кўпчилик менга айтади, янги олган машинасининг кўплаб дефектлари бор. Уни бозорга бориб қайтадан тўғрилатиб келишингиз керак. Тасаввур қилинг, шунча пул сарф қилиб ва бунинг устига танловсиз машина харид қилдингиз-да, лекин у ҳам сифатли эмас», – дейди Расул Кушербаев.\nТортишувга яна бир сабаб: Тез ёрдам учун «Дамас»лар\nПарламент аъзоси бир неча кун аввал UzAuto Motors`га нисбатан билдирган танқидий фикрларига ҳам изоҳ бериб ўтди.\nДепутат шу ҳафта бошида Telegram`даги каналида мамлакатдаги оғир вазиятга қарамай, UzAuto Motors тез ёрдам учун автомобилларини жуда қиммат нархда сотишда давом этаётганини қоралаб, компанияни халқ ҳисобидан ялло қилиб яшовчи, «эркатой монопол» деб атаганди.\n«Март ойидаёқ биз шу масалани кўтариб, компания вакилларига тушунтиришга ҳаракат қилдик. Уларга «маҳаллийлаштирилган ва бутловчи қисмлари ўзимизда ишлаб чиқарилаётган автомашиналарни нархини асоссиз оширманглар» дедик.\nЛекин компаниянинг бошқарув менежменти, бошқарувчилари ўзгаришни хоҳлашмади. Улар бизни тушунмади.\nҲозир ҳам пандемия давом этмоқда. Мана шундай шароитда дунёдаги кўплаб автомобил заводлари ўз харидорларига катта чегирмаларни, енгилликларни тақдим этмоқда.\nМасалан, менга хабар беришларича, Жанубий Кореядаги KIA ва Hyundai автомобил компаниялари соғлиқни сақлаш тизими учун етишмаётган автомобилларни бепул тақдим қилган.\nУлар бу орқали халқ билан доимо бирга эканлигини изҳор қилди. Бу шаклдаги ёрдамлар дунёнинг бошқа давлатларида ҳам кузатилмоқда.\nБизда тез тиббий ёрдам учун «Дамас» автомобилидан фойдаланиб келишади. Ҳеч бўлмаса шуни март ойигача бўлган, оширилмаган нархда бериш мумкин эди-ку.\nЎйлабманки, компания бошқарув кенгаши буни тушуниб етар деб. Йўқ, бундай ташаббус бўлмади. Тошкент шаар ҳокимлигини кўрдик, 50тача автомобил харид қилди, Фағона вилояти ҳам олди.\nҚизиқиб кўрдим, тез ёрдамга автомобил етмаётган, одамлар қийналаётган пайтда балки улар шу автомобилларни оширилмаган нархда бердимикин, деб. Йўқ, улар автомобилларини оширилган нархда сотишган, пулини 75 млн атрофида санаб олишган.\nЯна бир нарсани тушуниш керак, ҳокимлар ҳам бу маблағни бюджетдан оляпти, яъни у халқнинг пули.\nБиз ҳали бошқа автомобил турлари ҳақида гапирмадик. Шунчаки ҳаммага керак бўлаётган «Дамас»ларни арзонроқ қилиб бериш мумкин эди-ку.\nУлар менинг бу фикрларимни тўғри қабул қилишига ишонгандим, лекин улар буни душманлик сифатида қабул қилишди.\nҚачон шундай бўлади, биласизми? Қачонки бошқарув соҳасида замонавий ёндашув бўлмаганда», – деди сиёсатчи.\nРасул Кушербаев танқид нишонида турган айрим компаниялар у билдирган танқидлардан кейин ўзини шахсий манфаати учун танқид қилишда айблашлари ҳақида ҳам гапириб ўтди.\n«Менга бу нарсадан заррача шахсий манфаатдорлик йўқ. Ахир Россиядаги ҳолатларни ҳам кўряпмиз-ку. Қанчадан қанча автомобилларимиз очиқ жойда қолиб ҳам чириб кетяпти. Улар қиммат автомобилларнинг нархидан озгина чегирма қилиб беряпти. Адашмасам, Chevrolet Tracker нархини 40 млн.гача туширишяпти. Ҳозирги шароитда компания уларни эмас, биз айтаётган автомобиллар нархини тушириши керак эмасми?\nУлар мени популизмда айблашяпти, лекин популизм қачон бўлади? Кимдир амалда йўқ, ҳақиқатан йироқ гапларни гапириб нимагадир эришмоқчи бўлса».\nМонополияга қарши кураша олмаётган Парламент ҳақида\nБу фикрларидан кейин дастур бошловчиси депутатга парламент монополияга қарши етарли даражада кураша оляптими, мазмунида савол берди.\n«Тўғрисини айтсам, кураша олмаяпти. Қачон кураша олади, қачонки, шунга сиёсий ирода бўлса. Қачонки кўпчилик буни хоҳласа. Бунга қарши парламентда бор йўғи бир-иккита одам фикр беряпти. Масалан, мен ҳам шуни сал қимирлатишга ҳаракат қиляпман.\nАгар бизга монополияларни чеклайдиган қонун лойиҳаси кирадиган ёки шунга шароит бўладиган бўлса, уни қўллайдиганлар қаторида мен биринчилардан бўламан.\nБу бир-иккита депутатнинг хоҳиши билан бўлиб қолмайди. Қайтараман, буни кўпчилик хоҳлаши керак. Кўпчиликнинг журъат ва иродаси йиғилиши керак», – деди у.\n«Давлат ирода кўрсатиб ҳар бир соҳада рақобатга имконият бериши керак»\nUzAuto Motors – Ўзбекистондаги ягона монополист эмас. Бундан ташқари мунтазам давлатдан ёрдам олиб келувчи яна бир нечта корхоналар бор.\nБу ҳақда Расул Кушербаев қуйидагиларни таъкидлаб ўтди.\n«Бизда хизмат кўрсатишнинг қайси йўналиши ёки маҳсулот ишлаб чиқарилишида одамларга етарли сифат бўлмаётган, етарли танлов имконияти бўлмаётган бўлса, шуларнинг ҳаммаси монопол.\nХизмат кўрсатишда электр энергия етказиб бериш соҳасини келтириш мумкин. Масалан, жойларда электр энергиясининг тизимсиз ўчавериши ҳолатларини кўп кўрамиз.\nТранспорт соҳаси ҳам тўлиқ монополлашган тизим бўлиб қолмоқда. Бунга темир йўл, ҳаво йўллари ва автомобил транспорти мисол. Буларнинг барчаси монопол ва уларда давлатнинг иштироки бор.\nБу ерда давлат ирода кўрсатиб уни бошқаларга, рақобат муҳитига бериши керак. Давлат бу ерда ўзини четга тортса, рақобат пайдо бўлади. Рақобат пайдо бўлган шароитда эса фуқародан пул унинг розилиги билан олинади.\nҲозир Тошкент метрополитени ҳам ўз фаолиятида йиллик фойда билан чиқмайди. Улар давлат бюджетидан, яъни фуқаролар тўлайдиган солиқлардан ўзини қоплайди.\nЯна бир мисол, яқинда «Ҳудудий электр тармоқлари» АЖга 500 млрд сўм атрофида субсидия берилди.\nБундан ташқари, «Ўзбекнефгаз» АЖга ҳам ҳозирги инқироз шароитида ўзини тиклаб туриши учун 401 млрд сўм субсидия ажратиляпти.\nАгар шу компанияларнинг ўрнида хусусий, рақобатчи компаниялар бўлганда эди, давлатга ортиқча юк бўлмасди. Биласиз, ссудалар қайтиши мумкин, лекин субсидиялар қайтмайди.\nФикрларимни «Ўзбекистон ҳаво йўллари» авиакомпанияси кўрсатаётган хизмат сифатида кўришингиз мумкин. Яъни, унга ҳам йўловчилардан эътирозлар жуда кўп. Бу йиллар давомида давом этиб келяпти.\nБуни ўзим ҳам чет элга учганда кўп кузатганман. Хизмат кўрсатиш сифати, овқатланиш, умуман, барча жиҳатларда чет эл авиакомпаниялари ва ўзимизники ўртасида фарқ бор. Шунинг учун ҳам баъзида ўз манзилимизга етиб олиш учун транзит рейслардан фойдаланаман. Бу ерда гап нафақат хизматлар, балки чипта нархларида ҳам. Тушунмайман, нега фақат бизда шундай?»\nМонополиялар тугатилмаслигидан ким манфаатдор?\nРасул Кушербаевдан Ўзбекистонда монополия ва монопол ташкилотлар тугатилишини ким хоҳламаслиги ҳақида сўралди.\n«Бу битта инсонга боғлиқ ҳолат эмас. Тўғри, кескин чоралар ҳам керак. Менимча, рисклардан қаттиқ ҳисоб-китоб қилинаётгандир.\nШунингдек, бу вазиятга кўникиб олган, ўрганган кучлар бўлса керак. Бу ерда битта одам ҳам эмас, қандайдир гуруҳлар бўлиши керак. Улар келиб турган ниманидир йўқотишни хоҳлашмаяпти.\nБу биринчидан. Иккинчидан эса қўрқув бўлиши мумкин. Яъни, жараённи биз кимга топширамиз деган.\nҚўрқмаслик керак. Биз кўпинча четдан келадиган янгиликни душман сифатида кутиб оламиз. Уни амалда синаб кўрмай туриб ҳам ёмонотлиқ қилаверамиз.\nОқибатда нима бўляпти. Ўзимизнинг ичимиздагилар четдан фирма очиб ўзимизга гўёки чет эллик бўлиб келяпти.\nМонополия ана шундай муаммоларни ҳам келтириб чиқараверади. Бу ерда қандайдир катта журъат керак. Буни халқимиз ҳам қаттиқ хоҳлаши керак. Чунки халқнинг хоҳишидан каттароқ куч йўқ. Буни жамоатчилик ҳам қўллаши керак.\nҚачонки ўз қорнини, жиғилдонини ўйлайдиган шахсларга йўл қолмаса, биз бу мақсадларга етишамиз», – деган Кушербаев.\nУ коррупция ва монополияларни тугатиш борасида Грузия тажрибасини мисол сифатида келтирди.\n«Бунга Грузияни мисол қилсак бўлади. Грузиянинг собиқ президенти Михаил Саакашвилини яхши биламиз. Тўғри, уни кўпчилик ёқтирмайди, лекин айнан у коррупция ва монополияларни камайтиришга ҳисса қўшган одам.\nБиргина мисол, Саакашвили келгунча Грузияда ҳам авиакомпания битта бўлган, яъни монополия. Табиийки, Грузияга туристлар ҳам жуда кам ташриф буюрган.\nСаакашвили давлатда монополияни йўқотди ва рақобатчи компанияларни Грузияга киритди. Нима бўлди дейсизми, давлатда туристлар оқими бир йилнинг ичидаёқ ошиб кетди.\nБу умумий натижада давлатнинг ривожланишига хизмат қилди. Иқтисодий аҳвол яхшиланди. Рақобат шароитида давлат ҳам, халқ ҳам ютади», – дея фикрларини якунлади Расул Кушербаев.


Ёшларга иш жойлари - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЧоп этилган 23 Феврал 2017\tКӯришлар: 741\nХўжандда яшаётган 60 киши доимий иш билан таъминланди. 40 киши эса, касб-ҳунар ўргатиладиган қисқа муддатли курсларда ўқиш имкониятига эга бўлди. Уларнинг 55 нафарини ёшлар ташкил этишини таъкидлаш жоиз.\nАслида давлат ҳокимияти Хўжанд шаҳар ижроия органининг Ёшлар, спорт ва саёҳат бўлими аҳолини иш билан таъминлаш агентлиги ҳамкорлигида ўтказган "Бўш иш жойлари" ярмаркасидан ҳам асосий мақсад биринчи навбатда\nёшларни иш билан таъминлаш эди.\nШаҳар ҳукуматидан хабар беришларича, ушбу тадбир "Ёшлар йили" доирасида ўтказилган. "Панжшанбе" бозори яқинидаги Регистон майдонида ўтказилган бу ярмаркада 500 нафардан ортиқ киши қатнашди. Улар орасида ҳунар-техника коллежлари, лицейлари битирувчилари ҳам бор эди.\nЯрмаркада 30 дан ортиқ ишхона, муассаса ва ташкилотлар томонидан 300дан ортиқ иш жойи таклиф этилди.\n"Ашт-Фурут"нинг эзгу ниятлари\nАшт ноҳиясида қуруқ мевани қадоқлаш цехи иш бошлади. Ҳозирча бу цех кунига бир навбатда ишлайди ва 3 минг тонна қуруқ мевани қадоқлаш имкониятига эга. Янги ишхона очилиши билан йигирма нафар киши доимий иш билан таъминланди.\nЦехдаги жиҳоз ва мосламалар замонавий бўлиб, Туркиядан келтирилган. Бунинг учун Туркиянинг "Алптекин" ширкати билан ҳамкорлик қилинди.\nЯнги ишхонада қуруқ мевалар, асосан, ўрик қоқи қайта ишланиб қадоқланади, чиройли ва қулай қутичаларга жойлаштирилади.\nЯнги цех "Ашт-Фурут" масъулияти чекланган жамияти ҳузурида очилди. Мазкур жамият бошлиғи Ёрмат Мақсудовнинг айтишича цех фаолиятини кенгайтириш режага олинган.\n- Биз яқин орада қуруқ мева жойлаштириладиган қутиларни ишлаб чиқаришни йўлга қўйишни мўлжаллаяпмиз, - деди Ёрмат Мақсудов.\nШунингдек, "Ашт-Фурут" масъулияти чекланган жамияти мева бозори очишни режалаштирган. Бу бозорда боғбонлар етиштирган меваларини сотиш ва сотиб олиш мумкин. Айни бир пайтда "Ашт-Фурут"да қадоқланган қуруқ мевалар ҳам сотилади.\nКўча шоир ҳақида сўзлаб туради\nХўжанд шаҳридаги "Ваҳдат" маҳалласида жойлашган марказий кўчалардан бирига марҳум шоир Неъмат Оташ номи берилди. Шоир хотирасига ёдгорлик лавҳаси ўрнатилди. Кўчанинг шоир номига қўйилишига бағишланган маросимда шаҳар раиси Шариф Шарифзода Неъмат Оташнинг фақат шеърият бобида эмас, журналистикада, халқлар дўстлигини мустаҳкамлаш, тожик тили мавқеини баланд кўтаришдаги хизматлари ҳам катта эканлигини таъкидлади.\nНеъмат Оташ (Неъмат Дадабоев) узоқ йиллар матбуотда ишлади. Жумладан, давлат ҳокимияти Хўжанд шаҳар ижроия органи нашри бўлган "Тирози жаҳон" газетаси бош муҳаррири муовини бўлиб ишлади. Ҳаётининг сўнгги йилларида вилоят ҳукумати нашри бўлган "Паёми Суғд" адабий-бадиий, ижтимоий журналига муҳаррирлик қилди.\nНеъмат Оташ Афғонистондаги жангларда ўзининг байналмилал вазифасини шараф билан ўтади. У "Шараф", "Қизил Юлдуз" орденлари, қатор медаллар билан мукофотланган. Камоли Хўжандий номли мукофот лауреатидир.\nТожикистон Халқ шоири Нурмуҳаммад Ниёзий, Неъмат Оташнинг синфдоши Мукаррама Неъматова, вилоят Байналмилал жангчилар кенгаши раиси Комилжон Содиқов ва сўзга чиққан бошқа кишилар шоирнинг кўпчиликка ибрат бўладиган хислатлари ҳақида гапиришди.\nСўзга чиққанлардан бири Неъмат Оташ номли кўча шоирнинг ўз халқига, Ватанига бўлган меҳр-муҳаббати, унинг юксак инсонийлик ва ижодкорлик фазилатлари ҳақида сўзлаб туради, деди. Дилдан чиққан бу сўзларга гулдурос қарсаклар чалинди.\nТалабалар - танловлар ғолиблари\nТожикистон техника дорилфунунининг Хўжанддаги политехника олийгоҳи талабаси Хуршид Бобожонов Менделеев номли танловда ғолиб топилди. У олийгоҳнинг қурилиш ва нақлиёт факултети учинчи босқичида таълим олади. Унинг ўқиш ва жамоатчилик ишларидаги ютуқлари, илмий изланишлари ҳисобга олиниб, қадрланди.\nАкадемик Бобожон Ғафуров номли Хўжанд Давлат дорилфунуни толибалари Заррина Мирзалиева ва Марҳабо Мадаминовалар эса, Ломоносов номли танловда ғолиб чиқишди. Ғолиб қизлар рус филологияси факултетида таҳсил олишади.\nМенделеев ва Ломоносов номли танловлар Европа тадқиқот институти жамғармасининг Россия нотижорат ташкилоти томонидан ўтказилади. Мукофотлаш маросими академик Бобожон Ғафуров номли дорилфунуннинг тожик филологияси факултетида бўлиб ўтди. Мукофотларни нотижорат ташкилотнинг Суғд вилоятидаги мувофиқлаштирувчиси Хуршида Содиқова топширди.\nҚадрлаш маросимида Тожикистон Халқ демократик партияси раиси муовини Раъно Бобожониён сўз олиб, ёшларнинг катта куч эканлиги, уларга ҳукуматимиз томонидан берилаётган эътибор, талаба ёшларнинг чуқур илм олишлари Тожикистон тараққиётига катта хизмат қилиши ҳақида гапирди.\nЕвроосиё халқаро телевидение, радио ва матбуот академияси президенти ўринбосари, Россия Фанлар академияси академиги, профессор Кипрас Мажейка ўз мамлакати ва Тожикистон ўртасидаги фойдали алоқалар, жумладан, тожикистонлик ёшларнинг Россияда таълим олишлари учун яратилаётган имкониятлар ҳақида сўзлади.\nНиҳолнинг қандай ўсиши боғбонга боғлиқ\n"Биз интизомсиз, қонун бузаётган ўқувчиларнинг хулқ-атвори нега бузилаётганини ўрганиб чиқиб, бир хулосага келдик. Уларнинг ота-оналари болалари таълим-тарбиясини фақат мактабга ишониб қўйиб, ўзлари фарзандларига нисбатан бепарво бўлишган ,юриш-туришларини назорат қилишмаган. Аслини олганда, болалар мактабдан кўра оилада вақтларини кўп ўтказишади-ку!" Конибодом шаҳар маориф бошқармаси вакили М. Норбоеванинг ташвишли бу сўзларини кўпчилик маъқуллади.\nБу сўзлар Конибодом шаҳридаги 9-ўрта умумтаълим муассасасида бўлиб ўтган қизлар кенгаши йиғилишида янгради. "Ота-оналарнинг фарзанд таълим-тарбиясидаги ҳуқуқ ва бурчлари" мавзусидаги йиғилишда қатнашганлар мамлакат келажаги бўлган болаларни тарбиялашдаги камчиликлар ҳақида куйиниб гапиришди. Давлат ҳокимияти Конибодом шаҳар ижроия органининг аёллар билан ишлаш ва оила бўлими бош мутахассиси А. Неъматованинг фикрича, айнан ота-оналарнинг назорат қилмасликлари, фарзандлари тарбиясига аҳамиятсизликлари боис, айрим ёшлар бузғунчи ҳаракат ва оқимларга қўшилиб қолишмоқда.\nУмумтаълим муассасаси аёллар кенгаши раиси М. Бобоева, мазкур муассаса ота-оналар қўмитаси раиси М. Аҳмадхонова, маҳалла фаоллари Тожикистон Республикасининг "Ота-оналарнинг фарзанд таълим-тарбиясидаги масъулияти борасидаги" қонунининг аҳамияти, уни тўғри тушуниб амалга оширишнинг соғлом, ақлли, меҳнатсевар, ватанпарвар ёшларнинг камол топишларида муҳим ўрин тутишини ҳаётий мисоллар билан гапиришди.\nБугун: 20-01-2020 23:44:29


«Таклифларимиз Россия томонидан рад этилди» - Абдулазиз Комилов меҳнат муҳожирлари муаммолари ҳақида гапирди - Zamin.uz\nСенатнинг олтинчи ялпи мажлисида Ташқи ишлар вазири Абдулазиз Комилов меҳнат муҳожирлари ҳақида гапирди.\n«Фуқароларимиз тақдирини енгиллаштирадиган қатор ҳужжатларни тайёрлаган эдик. Россия билан бир-иккита ҳужжатларни имзоламоқчи бўлган эдик, лекин улар қабул қилмади. Жуда кўп нозик томонлари бор, буниям, ўйлайманки, сенаторларимиз билиши керак. Улар айтяптики, «тўғри ёзилган, яхши шартнома. Шартномани нима қиласиз? Мана, Евроосиё иқтисодий иттифоқига тўлиқ аъзо бўлиб киринглар. Ҳеч қанақа шартнома керак бўлмайди Ана шунда ҳамма муаммолар ўз йўли билан ҳал бўлиб кетади».\nЭнди ЕОИИ сингари институтларнинг кўплаб салбий, ижобий тарафлари бор, ўрганиб қадам ташлаш керак. Лекин шунақа муаммолар кун тартибида бор», дейди Абдулазиз Комилов. “Замин” янгиликларини “Twitter”да кузатиб боринг\nСамарқандда етти давлат ташқи ишлар вазирлари учрашуви бўлиб ўтмоқда\n13-01-2019, 13:24, Жамият\nТИВда чиқиш визаларини бекор қилиш масаласи муҳокама қилинди\n10-07-2017, 13:10, Жамият\nАбдулазиз Комилов "Марказий Осиё - БМТ" мулоқотида иштирок этади\n12-06-2017, 14:29, Жамият\n6-04-2017, 17:35, Жамият


Автор: admin 0 Комментариев банан, калкутта, хурмо, шри-ланка, ҳиндистон\nҲиндистонда банан — ҳинд хурмоси деб аталадиган ажойиб дарахт ўсади. Банан дарахти ёшлигида ингичка, нозик бўлади, лекин тез ўсиб улғаяди ва жуда кўп шохлайди.\nШохларидан новдалар, ўзига хос «илдизлар» ўсиб чиқади. Кокилга ўхшаш новдалар ергача осилиб тушади ва ерга теккан жойидан илдиз отади. Бир неча йилдан кейин унинг ўзи ҳам росмана дарахтга айланади. Шундай қилиб, бир дарахт ўзидан кўпайиб, жуда катта майдонни эгаллайди.\nҲиндистоннинг Калкутта шаҳридаги бир туп банян кўпайиб, ҳозир 1000 туп дарахтга айланган ва 1,2 гектар жойни эгаллаган. Бу дарахт ҳозир 200 ёшда. Банянларнинг шохлари бирбирларига туташиб кетиб, улкан бир дарахтзорни эслатади. Шунинг учун банянни «ўзи битта, танаси мингта дарахт» деб аташади.\nШри-Ланка оролидаги машҳур бананнинг 1360 та йўғон ва 3000 та майда танаси бор дейишади. Унинг асосий она танасининг йўғонлиги 2 метрга боради, бошқаларининг йўғонлиги 1 метр. Бу антиқа дарахтнинг новдасимон ўсиб чиққан илдизлари нам ҳаводан озиқланади; шундай илдизлари бўлмаса ҳинд хурмоси бунчалик кўпаймас эди.


Ўзбекистонда халқаро ёшлар оромгоҳи очилади - 27.02.2018, Sputnik Ўзбекистон\nТермез шаҳрида Фидокорлар кўчасида жойлаган болалар оромгоҳи Ўзбекистон ёшлар иттифоқига шартнома асосида текин фойдаланишга берилади 27.02.2018, Sputnik Ўзбекистон\n17:12 27.02.2018 (янгиланди: 17:14 27.02.2018)\n© Sputnik / Виталий Аньков / Фотобанкка ўтишДети во время купания.\nТермез шаҳрида Фидокорлар кўчасида жойлаган болалар оромгоҳи Ўзбекистон ёшлар иттифоқига шартнома асосида текин фойдаланишга берилади\nТОШКЕНТ, 27 фев — Sputnik. Ўзбекистонда ёшларнинг бўш вақтларини мазмунли ташкил этиш, турли халқаро фестивал ва анжуманларни ўтказиш мақсадида Термезда Халқаро ёшлар оромгоҳи ташкил этилади, бу ҳақда Вазирлар Маҳкамаси қарори қабул қилинди.\nҚарор талабларига кўра, Ўзбекистон ёшлар иттифоқига шартнома асосида текин фойдаланишга Термез шаҳрида Фидокор кўчасидаги болалар оромгоҳи берилди.\nОромгоҳда ҳар йилги ёз мавсуми давомида 7 ёшдан 14 ёшгача бўлган болаларнинг дам олиши ва соғломлаштирилишини ташкил этилади.\nСурхондарё вилояти ҳокимлиги оромгоҳнинг йил давомида фаолият юритишини сифатли ташкил этиш мақсадида электр энергия, табиий газ, сув, коммунал-маиший хизматларни узлуксиз равишда кўрсатилишини таъминлайди.\nБундан аввал Тошкентда тадбиркорлик, туризм, илм-фан, техника ҳамда таълим соҳаларини ривожлантиришга бағишланган II Ўзбекистон-Россия халқаро анжуман ўтказилганди.


2000 йил 9 январ Ўзбекистон Республикаси Президентлигига сайлов\n2000 йил 9 январь куни Ўзбекистон Республикаси Президентлигига сайлов бўлиб ўтган.\nЎзбекистон Республикаси Марказий Сайлов комиссияси округ сайлов комиссияларидан келиб тушган баённомалар асосида шуни аниқладики, 9 январда бўлиб ўтган сайловда рўйхатга олинган 12 миллион 746 минг 903 сайловчидан, 12 миллион 123 минг 199 сайловчи иштирок этди. Бу эса рўйхатга олинган сайловчиларнинг умумий миқдорининг 95,10 фоизини ташкил этади. Фидокорлар миллий демократик партиясидан номзоди кўрсатилган Ислом Каримов учун 11 миллион 147 минг 621 сайловчи ёки сайловчиларнинг 91,90 фоизи овоз берди. Ўзбекистон Халқ Демократик партиясидан номзоди кўрсатилган Абдулҳафиз Жалолов учун 505 минг 161 сайловчи ёки 4,71 фоиз сайловчи овоз берди.\nЎзбекистон Республикасининг «Ўзбекистон республикаси Президенти сайлови тўғрисида»ги Қонуннинг 35-моддасига мувофиқ Ўзбекистон Республикаси Марказий сайлов комиссияси Ислом Абдуғаниевич Каримовнинг Ўзбекистон республикаси Марказий сайлов комиссияси Ислом Абдуғаниевич Каримовнинг Ўзбекистон Республикаси Президенти лавозимига сайланганлиги тўғрисида қарор қабул қилди.


Тожикистондаги Исломий партия йўқ қилинадими? - BBC O'zbek\nТожикистондаги Исломий партия йўқ қилинадими?\nImage caption Тожикистон Ислом Уйғониш партияси раиси Муҳиддин Кабирий ватанига борса ҳибсга олишлари эҳтимолидан қайтмасликка қарор қилганини айтди\nАфтидан, Тожикистон ҳукумати Ислом Уйғониш партиясини тақиқлаш томон бормоқда. Марказий Осиё республикаларидаги ягона расман рўйхатдан ўтган исломий фирқанинг омма орасида анчайин таниқли экани ҳукуматни қўрқитаётган кўринади. Партия раҳбари мамлакатдан чиқиб кетган.\nТожикистон конституциясига диний сиёсий партияларни тақиқлашга оид ўзгартириш киритиш юзасидан референдум ўтказилиши мумкин. Кейин ТИУП - Тожикистон Ислом Уйғониш партияси ўз-ўзидан ноқонуний деб эълон қилинади.\nМутахассислар мўътадил Исломни тарғиб қилувчи фирқанинг тарқатилиши мамлакатда радикализм кучайишига етаклаши эҳтимолидан огоҳлантирадилар\nТақводор мусулмонларга босим ортиб борар экан, мамлакат тинчлиги ҳеч қачон бу қадар омонат кўринмаган.\nТожикистонда 27 июн куни 5 йиллик фуқаролар урушига якун ясаган Ваҳдат - Миллий бирдамлик кунининг 18 йиллиги нишонланди. 1997 йил худди шу кун Москвада Тожикистон ҳукумати ва Бирлашган тожик мухолифати яраш битимини имзолаган эдилар. Ислом Уйғониш партияси Бирлашган тожик мухолифатида асосий ўрин тутган.\nАммо, партия бу кунни байрам қилишдан бош тортди. ТИУПга кўра, сўнгги бир неча йил асносида ҳукумат тарафидан ўртадаги "битим шартлари кенг миқёсда бузилди".\nФирқа ўзига қарши туҳмат кампанияси бораётганига ишонади.\nImage caption 1997 йил 27 июнда Москвада Тожикистон ҳукумати ва Бирлашган тожик мухолифати яраш битимини имзолаган эдилар\nИслом Уйғониш Партияси масалани парламент ва ҳукумат олдида кўтарган ва ҳуқуқ-тартибот органларидан шикоят қилган. Аммо, партия мамлакат Президентига қилган 189 саҳифалик ёзма мурожаати эътиборсиз қолдирилган ҳисоблайди.\nТИУП раҳбари Муҳиддин Кабирий 17 июн куни Москвада ўтган халқаро анжуманда фирқа аъзоларига таъқиблар 2010 йилдаги парламент сайловларидан кейин бошлагани ҳақида айтди. Сайловда Ислом Уйғониш партияси каттагина дастакни қўлга киритганди.\nТИУП 2012 йилги ҳукумат махфий йиғилишида 32-20 рақамли протокол тасдиқланиши ортидан ўз аъзоларига таъқибу тазйиқлар кучайтирганини даъво қилади.\nХабарларда мазкур ҳужжатда ҳуқуқ-тартибот тизимларига Ислом Уйғониш партиясини обрўсизлантириш ҳамда аъзолари фирқадан кетишларига етакловчи чора-тадбирларни ишлаб чиқиш кўрсатмаси берилгани ҳақида ёзилди.\nЎшандан кейин Ислом Уйғониш Партиясига тегишли экани даъво қилинган муллалар номақбул жинсий ҳатти-ҳаракатлар ва қаллобликларга қўл ураётгани акс этган қатор видеоёзувлар тарқатилган ва фирқага қарши руҳда қатор мақолалар чоп қилинган.\nImage caption Мўътадил мусулмонларни бурчакка тиқиш радикал Исломнинг кучайишига хизмат қилишидан огоҳлантирилади\n20-21 июн кунлари интернетда ТИУПнинг вилоят ва ноҳиялар бўлимлари раҳбарлари партияни тарк этаётганлари акс этган видеолар ҳам пайдо бўлди.\nАйрим фирқа аъзолари ўз баёнотларида ТИУПни ёпишни ҳам маслаҳат беришган.\nОнлайн орқали тарқатилган баёнотларнинг кўплари Президент Имомали Раҳмон сиёсатига хайрихоҳлик ва мамнуният билан якунланган.\nИслом Уйғониш Партияси раҳбари ўринбосари Муҳаммадали Ҳайит эса, матбуотга гапирар экан, мазкур ҳолатлар ҳақиқий воқъеликни акс эттирмаслиги, бундай чиқишлар ҳукумат босимлари остида бўлаётганини айтади.\nПартия раҳбари Муҳиддин Кабирий EurasiaNet.org хабар агентлигига берган интервюсида ҳукуматнинг тақводор мусулмонларга қарши ҳаракатлари хатарли оқибатларга етаклаши мумкинлигидан огоҳлантирди.\nАксар мусулмонлар истиқомат қилувчи давлатнинг асосан дунёвийлардан иборат раҳбарияти кундалик ҳаётда Исломнинг роли кучайишидан хавотирланади.\nМамлакатда болаларнинг масжидларга боришларини тақиқланган, ёпиқ эшиклар ортидаги маҳкамаларда анъанадор мусулмонларга қамоқ жазолари тайинланган. Устига-устак соқол қўйиш, ҳижоб кийиш ва ҳатто, мусулмонча исмларга ҳам қарши кампания олиб борилади.\nИнтерфакс агентлигига билан суҳбатида эса, Кабирий жаноблари айни қадамлар Тожикистонда радикал ғоялар кучайишига хизмат қилиши мумкинлигини таъкидлайди.\nУнинг ишонишича, вазият шундай давом этса, янада кўпроқ ёшларнинг ўзини "Исломий Давлат" деб атаётган гуруҳга ва ё бошқа экстремистик оқимларга хайрихоҳлиги ошиши тайин.\nImage caption Имомали Раҳмоннинг бошида нима ўй?\nИслом Уйғониш партияси Тожикистондаги катта таъсирга эга иккинчи партия. Март ойида ўтказилган парламент сайловларида бирон бир ўринни қўлга кирита олмади. Бундай ҳолат 2000 йилдан бери илк бор кузатилди.\nАдолатсиз ўтгани айтилган сайловлар ортидан партия раиси Муҳиддин Кабирий Тожикистондан чиқиб кетди. Исломий партиянинг сиёсий кенгаши унга ватанга қайтмасликни маслаҳат берган. Фирқа раҳбарлари агар Кабирий қайтса, ҳибс қилиниши ё-да, ҳатто ўлдирилиши мумкинлигидан қўрқишади.\nРоссиялик эксперт Андрей Серенкога кўра, "Раҳмон тузуми бошқарувнинг қаттиққўл усуллари"ни қўллашга ўтмоқда. Унинг айтишича, бу келажакда қудрат кимга ўтиши масаласи билан боғлиқ. Шунингдек, ҳукумат омма қарашларини референдум учун тайёрламоқда.\nУнинг ишонишича, Президент Раҳмон конституцияга ўзгартириш киритиб, 2020 йилги сайловларга иштирок этишига йўл очади. Экспертга кўра, у ҳукуматни ўғли ва ё бошқа бир яқин қариндошига топширишни ҳам кўзлайди. Серенко, ўз ўрнида, диний илдизларга эга партиялар фаолияти ҳам тақиқланишини башорат қилади.\nАндрей Серенкога кўра, Ислом Уйғониш партияси мухолифат эмас, аммо "ўз ғоялари, айтар сўзи, кучли Исломий қадриятларга асосланган анъаналарига эга муқобил партиядир".\nЭксперт Президент мағлубиятдан қўрқиши ва "хавфли мухолифи"ни ўртадан олиб қўя қолишини айтади.\nАндрей Серенконинг ишонишича, Президент ёрдамчилари "онгли равишда радикал Исломни қўзғаш сиёсатини олиб боришмоқда... Чунки, радикал Ислом таҳдидигина жорий президентни ўрнини ҳеч ким боса олмайдиган раҳбарга айлантириши мумкин".\n“Тожикистон парламентида ҳақиқий мухолифатга ўрин йўқ”\nТожикистон шарқида Исломий партия фаоллари ҳужумга учради


“Толибон” яна “Ал-Қоида” билан биргами? | Qalampir.uz\n“Толибон” яна “Ал-Қоида” билан биргами?\nОлам\t24 Август 22:14 13433\n“Толибон” Aфғонистонга “Aл-Қоида” террорчиларини киритмасликка ваъда берди. Бу ҳақда “Тhe Washington Post” нашри “Толибон” сиёсий идораси матбуот котиби Муҳаммад Наимнинг Саудия телевидениесига берган интервюсига асосланиб ёзмоқда.\n“Биринчидан, улар Aфғонистонда йўқ. Мен кўп марта айтганимдек, биз ҳеч кимга Aфғонистон ерларини бошқа давлатлар хавфсизлигига қарши ишлатишига йўл қўймаймиз”, дейди Муҳаммад Наим.\nҲаракат вакилининг айтишича, толибларнинг “Aл-Қоида” билан алоқаси йўқ. Фақатгина икки тузилма аъзолари ўртасида “оилавий алоқалар” бўлиши мумкин.\nШунингдек, ҳаракат Aфғонистоннинг деярли бутун ҳудудини эгаллаб олганидан сўнг, “Aл-Қоида” тарафдорларининг табрикларини аҳамиятли, деб ҳисобламаган.\nҚайд этиш керакки, БМТнинг июнь ойидаги ҳисоботида Толибон ва “Aл-Қоида” алоқаларни узмагани келтирилган. Шунингдек, ҳисоботда “Aл-Қоида” Aфғонистоннинг камида 15 вилоятида бўлгани ҳамда 500 нафаргача жангариларни мамлакат бўйлаб жойлаштиргани қайд этилган.\nЭслатиб ўтамиз, собиқ Афғонистон Президенти Aшраф Ғани “Толибон” ҳаракати “Aл-Қоида” террорчилик тармоғи, шунингдек “Лашкари-тойиба” ва “Жайши Муҳаммад” террорчилик гуруҳлари билан чуқур алоқа ўрнатганини таъкидлаган эди.\nМаълумот ўрнида, 2001 йилда АҚШда амалга оширилган қатор террорчилик ҳаракати айнан “Aл-Қоида”нинг иши эди. Ўша пайтда Афғонистонни бошқараётгани “Толибон” Усама бен Лоденга (“Aл-Қоида”нинг раҳбари — таҳр.) сиёсий бошпана бериб, уни АҚШ қўлига топширишдан бош тортган. Айнан ушбу ҳолат АҚШ тарихида энг узоқ давом этган урушнинг бошланишига олиб келган. Бугунги кунда жаҳон ҳамжамиятининг хавотири ҳам “Толибон” ҳамон террорчилик ташкилоти билан биргами, деган савол асосига қурилган.\n20 Сентябрь 18:17 48127\n20 Сентябрь 13:55 40605\n19 Сентябрь 11:57 38375\n19 Сентябрь 18:13 36159\n19 Сентябрь 16:53 24694


Ўзбекистон – Қирғизистон учрашуви чипталари сотувга чиқарилди - zarnews.uz\nЖорий йилнинг ноябрь ойида Тошкентда Ўзбекистон миллий терма жамоаси ЖЧ-2022га саралаши доирасида Саудия Арабистони ҳамда Фаластин термаларига қарши майдонга тушади.\nМуҳим баҳсларга тайёргарлик кўриш мақсадида Вадим Абрамов бошчилигидаги миллий жамоамиз Қирғизистон терма жамоасига қарши ўртоқлик учрашуви ўтказади. Учрашув 9 ноябрь куни Тошкентдаги “Пахтакор” стадионида бўлиб ўтади ва соат 17:00 да бошланади.\nБиласиз, чипталар олди-сотдиси жараёнини тартибга солиш, чипталарнинг олиб-сотарлар қўлида қайтадан сотилишининг олдини олиш, қолаверса, мухлислар учун қўшимча қулайликлар яратиш, бу орқали эса чипталарнинг шаффоф савдосини таъминлаш мақсадида Ўзбекистон футбол ассоциацияси iticket.uz чипталар оператори билан ҳамкорликни йўлга қўйган. Натижада iticket.uz миллий терма жамоа ўйини чипталари савдосини тўлиқ ҳажмда амалга оширади.\nЎзбекистон – Қирғизистон учрашуви чипталари сотувга чиқарилди. Эндиликда ишқибозлар вақтларини кетказмай, стадион кассаларида узундан-узун навбатларда турмасдан, уйдан чиқмаган ҳолда ҳам электрон шаклда чипталарни харид қилиш имконига эга.\nАйни пайтда мухлислар Ўзбекистон – Қирғизистон учрашуви чипталарини iticket.uz сайтида 3 хил тоифада харид қилишлари мумкин:


4 СТАДИОН, БИР ЎРИНГА 12 ТАЛАБГОР, 12 КУНДА ЯКУНЛАНАДИГАН ИМТИҲОНЛАР...\nХабарингиз бор, 2 сентябрдан республика олий таълим муассасаларига кириш учун тест синовлари бошланди. Вилоятимизда ҳам талаба бўлиш истагида бўлган абитуриентлар Қарши шаҳридаги "Насаф" марказий ўйингоҳининг машғулот майдонларида имтиҳондан ўтмоқда.\nИмтиҳонлар 2 сменада - эрталаб соат 8:00 дан 10:00 гача, тушдан кейин 16:00 дан 18:00 гача ўтказилмоқда.\nМаълумотларга кўра, жорий йил вилоятдаги умумтаълим мактабларини битирган 47 минг 681 нафар ўғил-қизнинг 38 минг 470 нафари (81 фоизи) олий таълим муассасаларига ҳужжат топширган.\nВилоятдаги 6 та олий таълим муассасасига эса 2020-2021 ўқув йили учун қабул квотаси 8400 та (ўтган йили 4290 та эди) бўлиб, жами 99 минг 476 нафар абитуриент ҳужжат топширди. Бу - бир ўрин учун 12 талабгор кураш олиб боради, дегани.\nИмтиҳонларда вилоятдан жами 129 минг 772 нафар абитуриент иштирок этиши кўзда тутилган.\nТест жараёнлари ўтадиган "Насаф" футбол клубининг 4 та стадионида бир вақтнинг ўзида 184 та гуруҳда 5520 нафар абитуриент тест топшириш имконияти мавжуд. Демак, бир кунда 2 сменада 11 минг 40 нафар абитуриент тест топшириб чиқса бўлади. Жами абитуриентлар сонидан келиб чиқсак, вилоятда тест топшириш жараёни 12 кунда якунига етади.\nИмтиҳонлар жараёнида санитария-гигиена талабларига эътибор қаратилмоқда.\nАбитуриентларнинг ота-оналари ва яқин қариндошлари тест синовларини тўлиқ онлайн кузатиб бориши мумкин.\n- Қарши давлат университетида агрокимё ва тупроқшунослик йўналиши бўйича ўқимоқчиман, - дейди Маржона Шодиева. - Ўтган йили "йиқилгандим", шунинг учун бир йил давомида фанлардан пухта тайёрландим. Бир неча ой репетиторлик дарслари онлайн шаклда давом этди, шунга қарамай ўзим ҳам мустақил ўқиб бордим. Ўйлайманки, тест саволларини ишлаш бу сафар унча қийинчилик туғдирмайди.